Parte hartu #BiosferaNaiz mugimenduan! – UNESCOETXEA\nUNESCOren MaB programaren 50. urteurrenadela eta, Urdaibaiko Erreserbaren Bulego Teknikoak eta UNESCO Etxeak kanpaina bat abiarazi dute Urdaibaiko Biosfera Erreserban, bertanegiten diren garapen jasangarrirako ekimenak ezagutarazteko.\nElkarte bateko kide bazara, proiektu bati ekin badiozu edo ezagutarazi nahi duzun ekimen bat garatu baduzu… Zure bila gabiltza!.\nMunduari erakutsi nahi diogu nola eraikitzen dugun etorkizuna gure Biosfera Erreserbarekin harmonianPertsona eta Biosfera (MaB, ingelesezko siglen arabera) programaren 50. urteurrena ospatzeko. MaB pertsonen eta ingurumenaren arteko harremanak hobetzea helburu duen UNESCOren programa zientifikoa da, biosferarekin harmonian dauden gizarteak lortzeko. UNESCOk 70eko hamarkadan jarri zuen martxan, gure gizarte kontsumistaren ingurumen-ondorio suntsitzaileei erantzuteko.\nInformazio gehiago: www.urdaibai.eus/eu/soybiosfera


Bazterkeria arrisku egoeran direnentzako tutoretzapeko etxebizitza-zerbitzuen araudia, erreklamazio epean - Noaua.eus\nBazterkeria arrisku egoeran direnentzako tutoretzapeko etxebizitza-zerbitzuen araudia, erreklamazio epean\nNoaua Aldizkaria 2019-01-24 08:00\nBeterri-Buruntza eskualde honetan bazterketa egoeran dauden pertsonei zuzenduriko zenbait erabaki hartu zituen udalbatzak aho batez, abenduaren 20an egin zuten urteko azken osoko bilkuran. Batetik, gizarteratu eta laneratzeko programaren zerbitzua emateko hitzarmena onartu zuten. Horrekin batera, pertsona hauei zuzenduriko tutoretzapeko etxebizitza-zerbitzuak emateko araudi eta hitzarmena. Hasieraz onarturiko araudia, 30 egunez jendaurrean jarriko da bihartik (urtarrilak 25) aurrera, ostegun honetako Gipuzkoako Aldizkari Ofizialean Usurbilgo Udalak argitaratu duen iragarkiaren arabera.\nJendaurreko epea igarota erreklamaziorik ez balego, aipatu araudia behin betiko onartua geratuko da.


kazetaria | Txutxumutxuak\nTag Archives: kazetaria\nIker Casillas eta Sara Carbonero ezustean ezkondu dira\nIker Casillas eta Sara Carbonero ezkondu egin dira. Zeremonian ez da familiako inor egon, ezta bikotearen lagunik ere.\nDirudienez, Aste Santua aurretik izan zen ezkontza, Madrilgo Boadilla del Monte herrian, non bi lekuko baino ez ziren egon, tartean, kirol kazetariaren ahizpa.\nIngurukoek bi egun lehenago izan zuten albistearen berri, baina bikoteak argi zeukan zeremonia pribatua eta lasaia izango zela. Horrekin, kazetarien eta jarraitzaileen akidura saihestu nahi zuten.\nBien bitartean, bikotearen bigarren semea udan jaioko da, aurreikusitakoaren arabera, Madrilen. Izan ere, futbolariaren opor-egunak aprobetxatuko dituzte Espainian egun batzuk igaro eta haurra han jaiotzeko.\nThis entry was posted in Pertsonaia ezagunak and tagged futboalria, iker casillas, kazetaria, sara carbonero on 30 March, 2016 by Lady Rox.\nNor da Cristiano Ronaldoren neska-lagun berria?\nCristiano Ronaldok eta Irina Shaykek harremana hautsi dutela jakin genuen duela astebete, eta orain futbolariak neska-lagun berria izan lezakeela zabaldu dute hainbat komunikabidek.\nHain zuen, Lucia Villalon kazetari ezagunarekin lotu dute Real Madrileko aurrelaria. 26 urteko aurkezleak Real Madril futbol-taldearen kate ofizialean egiten du lan.\nAurretik, TVE kateko albistegietan aritu zen Villalon, baina, dirudienez, kirolzale amorratua denez, oso pozik dago lan berriarekin.\nDena den, oraindik ez dugu jaio berri den ustezko harremanaren gaineko xehetasun gehiagorik. Begi-bistakoa da Shayken eta Ronaldoren arteko harremana apurtuta dagoela. Izan ere, futbol-jokalaria bakarrik agertu zen Urrezko Baloiaren galara.\nLucia Villalon, ostera, sari-banaketan izan zen, eta badirudi Ronaldok harekin ospatu zuela garaipena.\nGazteako “Paparazzi” txutxu-mutxuen blogean baieztapen ofizialaren zain geldituko gara.\nThis entry was posted in Pertsonaia ezagunak and tagged christiano ronaldo, harremanak, Irina Shayk, kazetaria, maitasuna on 20 January, 2015 by Lady Rox.


Haitiren zorrak "BÃ©bÃ©-Doc"en altxorrean daude\nAbuztuaren 22an Suitzako Gobernuak urtebeterako luzatu du Jean-Claude Duvalier “Bébé-Doc” Haitiko diktadorearen kontuen blokeoa, bere herritarrei ostuak direlakoan. Adituen ustez Duvaliertarrek munduko bankuetan daukate gorderik Haitiren kanpo zor osoa adinako dirutza.\nJean Claude Duvalier "BÃ©bÃ©-Doc"\n“Fondation Brouilly” batenak ei dira Union des Banques Suisses-en (UBS) dauden 7,6 milioi franko suitzarrak (4,6 milioi euro). Baina denek dakite 1971tik 1986ra Haitiko diktadore izandako Jean-Claude Duvalier-enak direla. Diruok Duvaliertarrek berreskuratu behar zituzten ekainaren 3an, baina Bernako agintariek kontu horren blokeatzea luzatu dute.\nAginte federalak erabakia Suitzako Konstituzioaren 184-3 artikuluan oinarritu du: atal honek gobernuari agintzen dio herrialdearen interesak zaintzea, bereziki nazioarteko bere izen ona arriskuan dagoenean. Blokeoa eskatzen duten errepresaliatu haitiarrei ez zaie Suitzaren izen ona axola, beren helburua baita Miamiko auzitegi batek haientzako 1988an Duvaliertarrei ezarri 1,75 milioi dolarreko kalte-ordainak eskuratzea. Haitiren kanpo zorrarekin kezkatuta dauden militanteek, berriz, begiratzen diote Miamiko sententzia hartan haitiarrei aitortzen zitzaizkien 504 milioi dolarrak berreskuratzeko bidea garbitzeari.\nAtaka gaitza gainditu beharko dute diktadorearen familiak ebatsirikoak benetako jabeei itzultzea nahi dutenek. Suitzak sistema berezia dauka beste herrialdeetako epaileekin elkarlanean aritzeko, hori batetik. Eta bigarrenik, suitzarren banku-sekretu ospetsua dago. Bi giltzarrapo irekitzen zailak.\n1986an eskatu zuen Haitik Duvaliertarren diruak blokeatzea Suitzan. Bi urte geroago onartu zuten agintari helvetiarrek. Eta epaileen arteko elkarlana abiatu zen. Baina diruok diktadore ohiaren familiari kentzeko Haitiko auzitegiak frogak erakutsi behar ditu –1996ko lege suitzar batek ezarritako baldintzengatik– eta hori oso nekez lortuko da.\nEstatu baten egitura osoa kontrolatu duen agintariak bere lapurreten arrastoak lausotzeko denbora eta indarra eduki ditu. Baina gainera, diktadoreek egitura judiziala arras ahulduta utzi dute. François “Papa-Doc” eta Jean-Claude “Bébé-Doc” Duvalier aita-semeen artean, Haitin gobernatu zuten hasi 1957tik eta 1986raino.\nEz da harrigarri Port-au-Princeko epaileek nazioarteko gai baten kudeaketan taxu gutxi erakustea. Diktadura jasandako beste herrialdeekin ere antzekoa gertatu da, hala nola Kongoko Errepublika Demokratikoarekin. Informazio honetarako iturri erabili dugun Afrikara webgunean hala idatzi dute: “2008an bukatzen da Mobutu diktadore ohi zairetarraren diruen blokaketa, eta Kongok ere ez du diruok berreskuratzeko elkarlan judizialaren eskaria bete oraindik”.\nOztopo horiek aski ez balira, hona hirugarren maratila: Suitzako legedian laguntza judizialik ez da onartzen zerga-ordainketen saihestea baldin bada diruon jatorria. Iruzur fiskalak zigor penala eta administraziokoa jaso ditzake, baina saihesteak administraziokoa bakarrik. Ñabardurak? Oztopo larregi, Duvalierren sosak noizbait Haitira itzuliko direla amesteko.\nOsasun publikoak falta dituenak\nDuvaliertarrek ebatsi eta atzerrian ezkutuan dauzkaten diruak 4,6 milioi euro horiek besterik ez izatekotan, interes pitina lukete gaurko haitiarrentzako. Baina L’or des dictatures liburuan Philippe Madelin-ek dio Suitzan bertan ehun milioi dolarrez goiti dauzkatela gorderik.\nBeste informazio iturri ona Comité Catholique contre la Faim et pour le Developpement (Gosearen kontrako eta Garapenaren aldeko Batzorde Katolikoa, CCFD) da. Honek diktadoreek lapurtutako diruen kalkulua plazaratu du 2007ko martxoan, eta bertan “Bébé-Doc”en altxorraz bi zifra aipatzen ditu. Transparence International erakundearena bata: 300 eta 800 milioi dolar arteko kopurua ebatsi eta atzerriratu zutela. Nazio Batuen drogaren eta kriminalitatearen kontrako bulegoak aldiz kopuruak 500 eta 2.000 milioi dolar artean finkatu ditu.\nNola ostu liteke hainbeste diru miseriak itotako Haiti batean? CCFD erakunde katolikoak deskribatu du Duvaliertarren sistema: “Haitiko banku zentralari agintzen zioten dirutza handiak sartzeko familiak zorrotz kontrolatutako eta itxuraz ongintzarako ziren erakundeetan. Horretaz gain, herrialde aberatsek Haitiko jendeentzako bidaltzen zituzten irin zaku guztiei zerga ordainarazten zieten. Gero, diru horiek denak atzerriko bankuetako kontuetara igortzen zituzten”.\n1986an, haitiarren erreboltak agintetik egotzitakoan, Jean-Claude Duvalier Frantzian babestu zen. Port-au-Princeko agintari berriek Frantziako justiziaren laguntza eskatu zuten 120 milioi dolar berreskuratzeko. 1988an Aix-en-Provenceko epaitegiak bere gain hartu zuen gaia ikertzea, baina Duvaliertarrek apelazioa egin eta geldiaraztea lortu zuten. Frantziako legediak debekatzen du atzerriko estatuburu bat auzitegi frantsesetan pertsegitzea Frantziatik kanpo egindako gaiztakeriengatik.\nGeroztik Frantzian egoera aldatu da, zeren eta nazioartean ustelkeriaren eta diru-zuriketaren kontra erabaki diren hitzarmenak onartu baititu. Horien artean, ustelkeriaren kontrako Nazio Batuen 2003ko hitzarmena, nazioarteko legedian sartzen duena ostutako ondasunak beren biktimei itzularaztea.\nHerrialde txiroen kanpo zorraz okupatzen diren erakundeak eta giza eskubideen aldekoak ari dira antolatzen Frantzian Duvaliertarrek dauzkaten ondasunen berreskuratzea. Afrikarak aipatu ditu ondasun horietako batzuk: Théméricourt herrian jauregia, Pariseko Foch karrikan apartamendua, beste bat 240 metro karratukoa hiriburuan, beste bi Neully hirian, eta abar.\nSuitzan, Frantzian, AEBetan, eta paradisu fiskaletan Duvalier familiak pilatutako ondasunak, aipatu erakundeon iritzian, ez dabiltza urruti Haitik daukan kanpo zorraren kopuruetatik. 1986an, “Bébé-Doc”ek agintea galdu zuenean, Haitik 800 milioi dolar zor zituen eta gaur hori 1.400 milioitan dago. Duela bi urte Munduko Bankuari atzerapenak kitatzeko Haitik 52,6 milioi dolar pagatu behar izan dio. 1996tik 2003ra bitartean urtero atzerriko hartzekodunei ordaindu behar diena (interesak+ amortizazioa) bikoiztu egin da. Hona zifretatik harago ulertzeko konparazioa: urteotan zorra kitatzen Haitik erabiltzen du osasungintza publikoan gastatzen duenaren bi halako.\nJean-Claude Duvalierren kasua ez da bakarra, Nazio Batuen Erakundeak joan den astean gogorarazi duen moduan. Baina Duvaliertarren lorratzak ikertzen ari direnek nahiko lukete Ameriketako herrialderik txiroena den Haitiko diktadorearena konpontzea, beste guztien lapurretak argitu ditzazkeen langa irekitzeko.\nEz daukate lan erraza. Suitzan bankuko sekretua daukate oztopo. CCFDren ikerketetako batean –La fortune des dictateurs– Antoine Dulin-ek dio Suitzan atzerritarrek dauzkaten diruen erdiak legez kontra atereak direla. Eta Frantzian, Jean-Claude Duvalier diktadorea urrezko “sans-papier” babestua da.


erabili.eus/ Euskaraz egiten diren akatsak aztertu dituzte, zuzentzaile automatikoetan eta euskara ikasteko programetan aplikatzeko\nHemen zaude: Sarrera » Sare-aldizkariak » Berri berriak » Euskaraz egiten diren akatsak aztertu dituzte, zuzentzaile automatikoetan eta euskara ikasteko programetan aplikatzeko\nEuskaraz egiten diren akatsak aztertu dituzte, zuzentzaile automatikoetan eta euskara ikasteko programetan aplikatzeko\n2010-03-16 / 08:45 / EHU INFORMATIKA\nEHUko Informatika Fakultateko IXA taldeak urteak daramatza ikerketa-lanetan, euskararen onurarako liratekeen sistema (erdi)automatikoak garatzeko. Sistema horien artean egongo lirateke, esaterako, euskarazko akatsen tratamendu automatikoa eta ordenagailuz lagunduta euskara ikastea ahalbidetzen duten bitartekoak.\nLarraitz Uria IXA taldeko kideak bi sistema horiek garatzeko zenbait oinarri ezarri ditu EHUn aurkeztu duen doktore-tesian, euskarazko akats eta desbideratzeen analisirako irizpide batzuk finkatuta.\nEuskarazko erroreen eta desbideratzeen analisirako lan-ingurunea. Determinatzaile-erroreen azterketa eta prozesamendua izena du Uriaren doktore-tesiak. Akatsak eta desbideratzeak ondo bereizi nahi izan ditu lehenik eta behin, eta hori da ikerketaren ekarpenetako bat. Akatsak ortografia edo gramatika bezalako kontuei lotuta daude. Desbideratzeak, berriz, gramatikalki zuzenak baina testuinguru jakin batean desegokiak diren hitzak dira; erregistroari edo euskalkiari lotuta daude. Etorkizuneko sistema automatikoek bi horiek desberdintzea da asmoa, eta bereizketa garrantzitsua da, beraz.\nEuskarazko akats eta desbideratzeei buruzko adibide eta xehetasunak biltzen hasi dira bi datu-basetan, eta horren berri eman du Uriak bere tesian. IXA taldeak jarri ditu martxan, eta bi aplikazio zehatzetarako egokitu. Euskararen akatsen tratamendu automatikoa (zuzentzaileak, dialektoen markatzailea...) garatzeko behar den informazioa biltzeko da lehena, eta ordenagailuz lagundutako hizkuntza-i(ra)kaskuntzarako tresnak sortzeko datuak jasotzeko bigarrena. Bi ikerketa-alor horiek uztartzea erabat ezohikoa da, baina Uriak dioenez euskararen akatsen tratamendu automatikorako balio duten datuetako asko erabilgarriak dira ordenagailuz lagundutako hizkuntza-i(ra)kaskuntzarako, eta alderantziz. Horixe da lan horrek aurkezten duen nobedade eta ekarpen nagusietako bat.\nAkatsen detektagailua garatzeko ezinbestekoa\nTesiaren beste ekarpenetako bat dagoeneko abian den corpusa da, datu-basearen oinarria, alegia. Bertatik ari dira ateratzen akatsen eta desbideratzeen lehen adibideak, horiek detektatzeko gai den sistema bat garatzeko ezinbestekoak. 113.290 hitzeko corpusa osatua dago jada, hainbat mailatako euskara-ikasleen testuen bildumarekin. Euskara teknikoko ikasleen eta hiztun arrunten testu batzuk ere txertatu dira bilduman. Lehen urrats honekin, analisiarekin hasteko informazio garrantzitsua finkatu ez ezik, corpusa osatzeko irizpideak ere definitu dira.\nCorpusetan dauden adibideen etiketatzea da hurrengo urratsa. Doktore-tesi honetan, eta ikerketaren abiapuntu gisa, mugatzaileei lotutako akatsak etiketatu dira gehienbat. Euskaraz mugatzaileei dagokienez akatsak egitea ez da oso ohikoa, baina aldi berean egiten denean oso akats larria izaten da. Horregatik, adibide egokitzat jo du Uriak lehen proba moduan. Hala ere, gerora akats eta desbideratze guztiak detektatzeko gaitasuna garatzea da asmoa. Etiketatze-prozesurako EtikErro editorea izan du lagun, IXA taldeak berak sortua. Akatsak etiketatzeaz gain, etiketatutako adibideak datu-baseetara esportatzen ditu, hizkuntza-azterketa egiteko informazio linguistikoa eta guzti.\nEtiketatzearen ondoren datorren sailkapen-fasean ere ekarpen garrantzitsua egin du ikerketak. Sailkapenaren egitura nagusia definitu du, bereziki mugatzaileei buruzko akatsei dagokien kategoria landuz. Aurreko fase horiek beteta ekin zaio bi datu-baseak osatzeari. Adibide eta informazio linguistiko bera gordetzen dute biek, baina desberdintasunak ere badituzte. Euskarazko akatsen tratamendu automatikorako datu-baseak informazio teknikoa ere badu. Ordenagailuz lagundutako hizkuntza-i(ra)kaskuntzari dagokionak, bestalde, informazio psikolinguistikoa biltegiratzen du.\nTratamendu automatikoaren lehen emaitzak\nUriak, IXA taldearekin batera, eginak ditu lehen probak, bitarteko horiek erabilita akatsen tratamendu automatikoak ematen dituen emaitzei dagokienez. Mugatzaileekin egindako akatsetarako bereziki egokitutako teknika eta erregela-multzoa erabilita, tratamenduaren doitasuna neurtu du. Hau da, programa informatiko baten bidez tratamendua zenbateraino den eraginkorra ikusi du. Doitasuna % 45,5ekoa besterik ez zen izan hasiera batean. Hala ere, etiketatu gabeko beste akatsak aurrez kenduta, "zarata" desagertu egin zen, eta doitasuna % 80ra igo zen. Horrenbestez, finkatutako irizpideek eraginkor izateko zantzuak erakutsi dituzte. Corpusa handituta, eraginkortasuna handiagoa izango dela uste du Uriak. Bere tesiaren ekarpena lehenengo urratsa besterik ez da, etorkizuneko erronka bati begira.\nLarraitz Uria Garin (Hernani, 1977) Ingeles Filologian eta Lehen Hezkuntzako irakasle-ikasketetan lizentziatua da. Igone Zabala Unzalu Euskal Filologia Saileko irakaslearen eta Montse Maritxalar Anglada Informatika Fakultateko irakaslearen zuzendaritzapean egin du tesia. Gaur egun, ikertzailea da EHUko IXA taldean eta Baionako Unibertsitateko IKER taldean.


Herri Ondarea :: Los tres claveros\nBerriz kasu bakarrenetarikoa izango da. Berrizen arka bat daukie (momentu honetan jarlekua da) eta horrek hiru giltz daukaz. Arka horren giltzak, Los tres claveros deritzenak, daukiez. Gaur egun Los tres claveros alkatea, kontu-hartzailea eta diruzaina dira. Antxina, herriko giltzainak alkatea, abadea eta diruzaina ziran. Arka hori eleizan gordeten da. Batzarrak eleizpean egiten ziran, eta hirurak batu behar izaten ziran, bakotxa bere giltzagaz, kontu-liburuak, aktak-eta gordeteko erabilten eben hiru sarrailadun arkea zabaltzeko.


Hemen zaude: Sarrera » Herri aldizkaria » 2011 » Martxoa » Kamera adarrean\nAzpeitiko sokamuturraren errepasoa egin du Enekoitz Esnaola kazetariak. Jendeak ikusten duena eta ez duena erakutsi nahi izan du.\nEnekoitz Esnaola kazetariak Azpeitiko sokamuturrari buruz egin duen dokumentaleko irudi bat.\nEnekoitz Esnaola. (Olatz Prat)\nElkarrizketaz elkarrizketa dabil Enekoitz Esnaola kazetaria (Azpeitia, 1970). Inguruko hedabide gehienek elkarrizketatu nahi izan dute. Azpeitiko sokamuturrari buruzko dokumentala egitea bururatu zitzaion, eta horrek, ikusmin handia piztu du antza. Kamera aurrean soltura hartua daukala antzeman daiteke grabatu dituen elkarrizketetan.\nIdatzizko lana egitera dago ohituta kazetaria, baina oraingo honetan ikus entzunekoari heldu dio. "Ni idaztera ohituta nago, hau oso ezberdina da, gidoia nahiko azkar egin nuela esan liteke, idatzi beharrekoa baitzen, baina bideo zatiak ikusi eta aukeratzeak ordu asko eskatzen ditu". Lara Madinabeitia gasteiztarrarekin ibili da lanean, berak hartu du irudi berriak grabatzearen eta edizioaren ardura. Kamera arruntarekin ordu batzuk grabatu ditu, baina horrez gain, bestelako teknikak ere erabili dituzte. Makina bat esames piztu baitzuen sokamutilaren buruan eta zezenaren adarrean kamera bana agertu zirenean.\nIrailean hasi zen proiektua indarra hartzen, Esnaolari dokumental hori egitearen ideia bururatu eta Zezen Beltz elkarteari proposamena luzatu zionean. Taldekoei gustatu egin zitzaien ideia eta martxan hasi ziren. "Hasi ginenean garbi neukan inauteri aurretik aurkeztu behar genuela, jendea sokamuturrerako eta festarako gogoarekin zegoenerako, alegia". Horregatik, inauterien aurreko astebukaeran aurkeztu zuten, otsailaren 26an, Sanagustinen, eta dagoeneko salgai dago dokumentala DVD formatuan 10 euroren truke.\nSokamuturraren idatzizko dokumentazio asko dago, eta hala gogorarazten du Esnaolak ere. "Neu artikulu batzuk idatzita nago, Uztarriak ere atera izan ditu, sokamutilei elkarrizketak ere egin izan zaizkie, Azpeitiko festen liburuan sokamuturrari zuzendutako atal bat dago. Idatzizko lana badago; ikus entzunekoa, ordea, ez hainbeste, ez behintzat dokumentatuta. Lan honekin ekarpen handia egin zitekeela ikusi nuen".\nKaitok eta Madrazok grabatutako bideo irudiak ere erabili ditu, eta horiek bere garaian egin zuten lana azpimarratzen du behin eta berriz, "haiengatik izan ez balitz bideo gutxi izango bailirateke Azpeitiko sokamuturraren inguruan". Horiez gain, argazki asko aurkitu ditu eta baita jendeak besterik gabe grabatutako zenbait bideo. Horien artean, baita Botijo zezen ezagunarena ere.\nDokumentalaren helburua, alde batetik, Azpeitian zezenak daukan garrantzia erakustean datza: "Ganaduzaleek diotenez, Azpeitian bezalako indarrik ez dauka sokamuturrak, edozein egunetan jende piloa egoten delako". Beste alde batetik, jendeak ikusten ez duena azaleratu eta erakustea nahi izan du. Hor sartuko luke sokamutilen eta ganaduzaleen lana.\nHerritarrei sokamutilen borondatea eta esfortzua erakutsi nahi izan die dokumentalean. "Borondatez jarduten dute, ez dute ezer kobratzen eta gainera festetan aritzen dira, baina, beraientzat apenas egoten da festarik". Esfortzu fisiko handia eskatzen du guzti horrek, eta karnabaletan "beti zezena" ibiltzen dela gogoratzen du; izan ere, 72 orduko luzera daukate hemen, eta horietako 14tan zezena izaten da kaleetan batera eta bestera. Horrek dedikazio handia eskatzen du. "Lehen zazpi izaten ziren, orain bederatzi lagun dira, eta agian, parrandaren bat egiteko aukera izaten dute. Nik garrantzia handia ematen diot horri, herriaren alde egiten duten lan horri".\nSoka ere mutilek beraiek prestatzen dute pazientzia handiarekin. Kalamuarekin egindakoa da, eta Filipinetatik ekartzen dute, Murtziako (Espainia) eta Donostiako bi denden bitartez. Soka lodia eta fina erosten dira urtero, eta biak uztartzen dituzte praka txuriek. Beraz, zezena ez dagoenean ere lana egin behar izaten dute.\nEz litzateke sokamuturrik izango animaliarik gabe, eta kaleetan lau ordu eta erdian sei zezen egoteak urte osoko lana eta bizi osoko dedikazioa eskatzen du. Hori ere erakutsi du dokumentalean Esnaola kazetariak. "Gaur egun ganadutik bizitzea ez da erraza, ganaduzaleek ezinezkoa dela esaten dute. Egunero jaten eman behar zaie, garbitu egin behar dira, gastu ikaragarria suposatzen du horrek. Horregatik ematen diot garrantzia handia horri ere, hori mantentzea lortu dutelako, konpromiso handia erakutsiz".\n"Idiskoa aspaldi desagertuta litzateke Azpeitian sokamuturrik izango ez balitz". Hala diote ganaduzaleek. Azpeitian adar bakarreko animalia ekarrita kexa gutxi izaten omen dira idiskoa baldin bada. Gainontzeko herrietan larbehia ateratzen dute, baina Azpeitirako txikitxo gelditzen dira horiek. Esnaola konturatuta dago horrekin eta azken urteetan "apenas" ateratzen dela larbehirik dio.\nHelburu horiez gain, badu bestelakorik ere dokumentalaren egileak. "Aurrera begira, transmisio lan bat beteko dela deritzot. 2011n egindako lana da honakoa, baina, norberak bere seme-alabei edo bilobei erakusteko hor egongo da. Orain aterako dugu, baina, hemendik hamar urtera ateratzea ere posible litzateke".\n"Gure etxean beti bizi izan da sokamuturra. Gogoratzen naiz umea nintzenean Elizkalean, amonaren etxeko leihotik begira egoten nintzela, beti hara joaten nintzen zezena inguru horretara iritsi aurretik". Denborarekin zaletasuna areagotzen joan zitzaion eta egun sokamuturra dagoen bakoitzean Enekoitz kalean ikustea oso arrunta da. Txikitan ikasi zuen ohitura eta zaletasun horrek fruituak eman dituela ikus daiteke, beraz, azken hilabeteotan egin duen lana kontuan hartuta, besteak beste.\nSokamuturrak dituen hutsuneez galdetuta, bat nabarmentzen du gehienbat. "Elizkalean, erditik aurrera, ez dute karrerarik apenas irekitzen. Sokamutilek asko aipatzen dute hori". Karrerek babes handia ematen diete sokako zezenean dabiltzanei, eta horrez gain jolaserako aukera gehiago ere ematen du. Horregatik, karrerak irekita mantentzeak edertu egiten du sokamuturra.


Azken orduko aldaketez beteta dator Goñiren Omenezkoaren bigarren jardunaldia - Noticias de Gipuzkoa\nn.g. 03.03.2020 | 14:01\nAsko dira egutegiaren garai honetan jokatzen diren txapelketak eta eskuko minak izurrite baten moduan zabaldu dira pilotari batzuen artean. Esaterako, aste honetan Beloki pilotalekuan jokatu behar zuten sei pilotaririk hiruk, hirurak elitsak: Zubizarretak, Aizpuruk eta Uriondok uko egin behar izan diote Zumarragan jokatzeari asteburuan jokatutako partidetan izandako arazo fisikoen erruz.\nIzen handiak dira erori direnak, esaterako Iraitz Zubizarretak jarria du dagoeneko profesionaletarako debuterako data, baina antolatzaileak azkar ibili eta berme osoko ordezkoak topatu dituzte. Beñat Azketa beasaindarrak eta Aitor Elizegik oso ondo ezagutzen dute elkar eta urteak daramatzate Zegamako Tartaloetxe klubean elkarrekin jokatzen eta ziur maila emango dutela. Parean Carregal, hasierako planetik geratzen den bakara, eta Alduntzin izango dira. Galdakoztarrak bi urte daramatza Zumarragako txapelketan jokatzen eta iaz promesen mailako lau eta erdiko txapela jantzi zuen Larrazabali irabazita. Atzean, Jorge Sanchez errioxarra izango du lagun. Labrazakoa atzelari dotore eta seguru bat da, eta besteren artean, nabarmentzekoa da 2015. urtean munduko txapelduna izan zela 22 urtez azpikoetan.\nBeasainen izango dira emakumezko pilotari onenak.\nHastear da Xabier Goñi zenaren omenezko pilota txapelketa.


Etiketaren arabera artikuluak erakusten: Conferencias y cursos\nPentsatzeko leku bat: Mikel Onandiaren, Rocío Robles Tardíoren eta Sergio Rubiraren solasaldia\nPentsatzeko leku bat. Arte-eskolak eta -praktika esperimentalak Euskal Herrian, 1957-1979 erakusketaren irekiera dela eta, Rocío Roble Tardío, Mikel Onandia eta Sergio Rubira komisarioek elkarrizketa bat izango dute horren inguruan eta egindako ikerketa-prozesuaren inguruan.\nUrtarrilaren 21ean, ostirala, 18:00etan\nMuseoaren Emanaldi aretoa\nPentsatzeko leku bat Jorge Oteizak Euskal Herriko jendearen hazkunde soziopolitiko, kultural eta intelektuala ahalbidetuko duten topaguneak sortzeko egindako deia da erakusketaren gaia. Erakusketak hezitzeko asmoa duten proiektu batzuk berreskuratu eta bildu ditu, taldekoak zein bakarkakoak, 1957tik 1979ra bitartean garatuak, Oteizak aipatutako premiaren argudio bera dutenak.\nPentsatzeko leku bat erakusketa\nIrudiak mintzo. Arte garaikidearen hastapenak ikastaroa\nBederatzi saio, irakasle espezializatuek eta artearen historialariek gidatuak, eta Museoaren bildumara eta biltegietara bisita, haien arduradunekin.\nAurkezpena eta gonbidatu eta publikoarekiko solasaldiak, Ane Lekuoa Artearen Historialariaren eskutik.\nIrakasleak: Garazi Ansa, Haizea Barcenilla, Xabier Gantzarain, Beatriz Herráez, Catalina Lozano, Ismael Manterola, Enrique Martínez Goikoetxea, Elena Roseras eta Idoia Zabaleta.\nKoordinazioa: Ane Lekuona\n2022ko urtarrilaren 26tik apirilaren 13ra. Asteazkenero, 18:00etatik 20:00etara\nArtium Museoaren Adiskideak: doan\nArte Ederretako eta Artearen Historiako fakultateetako ikasleak: doan\nHomologatutako ikasketetako ikasleak: 25 €\nGainerakoak: 60 €\nIzen-ematea irekita dago. Argibideak eta erreserbak: 945209020 telefonoan, museoaren ordutegian.\nIkastaroaren liburuxka jaitsi\n«Arte garaikidea ez da niretzat». Hitz horien oihartzuna aditzen dut nire inguruan, esaera bat balira bezala, klitxea, mantra. Eta zera proposatzen dut nik: artetik eta artearekin pentsatzea, eztabaidarako, eraldaketarako eta bilaketarako. Artetik eta artearekin pentsatzea elkarri laguntzeko, entzuteko eta ezagutzeko.\nIrudiak mintzo ikastaroaren bidez, arte garaikidearen historiara, hizkuntzara eta haren inguruko eztabaidetara hurbilduko gara. Museoaren bilduma eta aldi baterako erakusketak ardatz harturik, hamar saio antolatu dira, espezialistek gidatuak; saioz saio, ibilbide historiko bat osatuz joango gara horrela, eta hirurogeita hamarreko hamarkadatik gaur egunera bitarte artearen eta irudien inguruan sortu diren proposamen eta ikuspegietako batzuk ezagutuko ditugu.\nIkastaroaren ardatz nagusiak hauek izango dira: artearen, gizarte-mugimenduen eta politika instituzionalaren arteko lotura; egiteko, adierazteko eta historiatzeko moduen kritika feminista; erakusketen eta idazketaren agentzia diskurtsiboa eta begirada dekolonialetatik egindako kritika. Ikastaroa topaleku gisa baliatuta, artearen eta irudien berrirakurketa egingo dugu, galdera eta ikuspegi berriak abiapuntu hartuta. Gure memoria berraztertuko dugu, bestelako ahots batzuk entzuteko eta geure burua haietan ezagutzeko.\nIkastaroaren aurkezpena eta helburuak. Ane Lekuona / Beatriz Herráez\nLehen saioan, ikastaroaren helburuez jardungo dugu: arte garaikidea ulertzeko funtsezko planteamenduak aurkeztea, museoaren bildumatik eta aldi baterako erakusketetatik abiatuta. Pentsatuko dugu zer aukera eskaintzen dizkigun arte garaikideak historia naturalizatuak kolokan jartzeko, ikasitako begiradak identifikatzeko eta ikusezin bihurtutako errealitateen aldean kokatzeko.\nAne Lekuona Artearen Historiako Departamentuko irakaslea da, eta doktore-tesia amaitzen ari da. Lan horretan, 1950-1972 bitarteko Euskal Herriko artearen historia berraztertzen ari da, ikuspegi feministatik. Haren ikerketa-ildoak ikuspegi feministarekin, genero-ikerketarekin eta diskurtso narratiboen eta hegemonia politiko-kulturalaren arteko gurutzadurekin lotuta daude. Artikuluak idatzi ditu arte garaikideari buruzko aldizkari zientifiko eta argitalpenetan, eta askotariko erakusketa-proiektuetan parte hartu du, hala nola Ez dakit zer pasatzen den azken aldi honetan proiektuan (Komisario Berriak, Museo Artium), Iñigo Gómez eta Itziar Gutierrezekin batera.\nBeatriz Herráez Artium Arte Garaikidearen Euskal Zentro Museoaren zuzendaria da 2018az geroztik. Artearen historialaria da ikasketaz, eta hainbat talde-erakusketaren nahiz erakusketa monografikoren komisarioa izan da, esate baterako, Moyra Davey, Katina Bock, Gema Intxausti eta Itziar Okarizi eskainitakoena, Artium, MARCO, MUSAC, Azkuna Zentroa, CICC Tabakalera, Centro de Arte Dos de Mayo, Sculpture Center eta Museo Nacional Centro de Arte Reina Sofía guneetan. Aurrez, Montehermoso Kulturuneko komisarioburua izan zen, arte, pentsamendu eta kultura garaikidean sexuen arteko berdintasun-politikak ezartzen aitzindari izan zen proiektu baten aitzindari. Euskadiko Museoen Aholkularitzako kide eta Etxepare Institutuko Kide Ez-berezkoa da.\nHirurogeita hamarreko hamarkada: artea, gatzakaren erdigunean. Ismael Manterola\nSaio honetan, aztergai izango dugu frankismo berantiarreko eta demokraziaren hastapeneko Euskal Herriko testuinguru soziokultural eta politikoa, baita arteak eta hainbat artistak garai hartan bete zuten eginkizuna ere. Saiatuko gara ulertzen nola bihurtu zen berrogeita hamarreko hamarkadan sorturiko hizkuntza plastiko bat aro politiko berriko euskal imajinario kolektiboaren parte. Era berean, aztertuko dugu zer lotura duen fenomeno horrek euskal artearen historia idazteko moduarekin.\nIsmael Manterola Euskal Herriko Unibertsitateko doktorea eta unibertsitate horretako Artearen Historia eta Musika Departamentuko irakaslea da. Artikuluak eta liburuak argitaratu ditu Euskal Herriko XX. mendearen hasierako arteari buruz, hala nola Hermes y los pintores vascos de su tiempo (2006), Maite ditut maite. Transmisioa XX. mendeko Euskal Herriko artean (2017) eta “Franquismo y censura en las artes plásticas: un arte sin censura en el horizonte” (2020). Zenbait erakusketaren komisario ere izan da, Trama e Hilos sueltos: diálogo entre dos colecciones de arte vasco (Arabako Arte Ederren Museoa) erakusketarena esaterako, eta arteari eta kulturari buruz idazten du Berria egunkarian.\nGeure burua beste historia batzuetan ezagutzea: euskal artearen historiako genealogia feministak. Garazi Ansa\nSaio honetan, kritika feministak artearen historiari dagokionez hirurogeita hamarreko hamarkadatik izan duen helburuetako batean sakonduko dugu: genealogia ahantziak berreraikitzea, artearen bestelako historia batzuk imajinatzeko bitarteko gisa. Hain zuzen ere, arreta emango diegu hirurogeita hamarreko hamarkadaren erdialdetik Euskal Herrian jarduera artistikoek mugimendu feministaren zabalkundearekin izan zuten loturari. Era berean, arlo politikoaren eta artistikoaren artean kokatzen diren proposamen hauei -kartelgintzari, esaterako- erreparatzeak lurraldearen memoria artistikoa zer parametrotan oinarritzen den birpentsatzera garamatza.\nGarazi Ansa Euskal Herriko Unibertsitateko doktorea eta unibertsitate horretako Artearen Historia eta Musika Departamentuko irakaslea da. Haren ikergai nagusia da erakusketa-diskurtsoen azterketa eta berrazterketa historiografikoa, genero-ikuspegitik. Zenbait erakusketaren komisarioa izan da; azken lanen artean, aipatzekoak ditu honako hauek: Hemen dira hutsunean igeri egindakoak. Tururu (Azkuna Zentroa, Artium), Festa Pagana (Universidad Miguel Hernández, Elx) eta Baginen Bagara (San Telmo Museoa, Donostia), azken biak Haizea Barcenillarekin batera komisariatuak. Halaber, artearen kritika idazten du Berria egunkarian.\nFormaren eta ideaiaren artean. Xabier Gantzarain\nLehenik eta behin, arte kontzeptualaren joerak aldarrikatzen dituen planteamendu teorikoak aztertuko ditugu. Horrela, ikasitakoa euskal testuinguruko zenbait artistaren lanarekin lotuko dugu, kontuan hartuta modu asko daudela forma eta ideia uztartzeko. Zer gertatzen da artelana formatik askatzen denean, esperientzia estetiko batetik espero denetik askatzen denean? Arteari buruzko idazketa erlazio hori pentsatzeko espazio bat da?\nXabier Gantzarain Euskal Herriko Unibertsitateko Arte Ederretako lizentziaduna da, eta Arte Garaikideko master bat egin zuen Unibertsitate Autonomoan. Euskara-irakasle, tabernari, zutabegile, azal-egile, telebistarako gidoigile, irratiko kolaboratzaile eta hainbat hedabidetako arte-kritikari gisa lan egin du. Kalostra arte-eskolaren koordinatzailea izan zen, eta, gaur egun, Dinamoa sorkuntza-esparrua koordinatzeko ardura du. Bestalde, hainbat argitalpen plazaratu ditu, hala nola Lisboa min (2002), Van Gogh, bihotzean eguzkia (2002), Epelde. Mende baten soinua (2004) eta Zuloa (2018).\nSartzea. Idoia Zabaleta\nSaioa gorputzean sartzeko moduak pentsatzeari eta praktikatzeari buruzkoa izango da. Hondartzan aurrera goaz eta urrutira fardel bat ikusi dugu ur ertzean. Hurbildu eta fardela beste fardel batzuez osatuta dago. Hondar bustiaren kolorekoak dira. Ondoan belaunikatu eta arnasa hartzen ari dela ohartzen gara. Arnasa hartzen diogu, puztu eta hustu egiten delako. Eskuak azaleraren azpitik sartuko ditugu, eta masa magalean hartuko dugu. Haren bolumena gure bularraren parean. Hankak egokituko ditugu pisua jasotzeko, eskuarekin buruari eutsiko diogu, arnasa sentituko dugu klabikulan. Elkar kulunkatuko dugu. Marea gora doa eta ur eta hondar fardela gorputzaren gainean barreiatzen da.\nIdoia Zabaleta koreografo, biologo, kudeatzaile, irakasle eta dantza-zuzendaria da. Dantza Berria eta Inprobisazioa ikasi ditu, eta interprete eta sortzaile gisa aritu da Moare Danza bere taldearen buru. Ikasketaz herrien dinamikan eta ekosistemetan espezializatutako biologoa izateak eragin nabarmena du haren lanean, interes berezia baitu eszenan parte hartzen duten agenteen arteko tentsioekiko eta elkarreraginekiko. 2008az geroztik, AZALA sorkuntza-espazioa koordinatzen du Juan Gonzálezekin.\nDokumentazio prozesua, artean. Elena Roseras\nIturri dokumentalak aukeratzeko, prozesatzeko, babesteko eta hedatzeko prozesu dokumentala funtsezkoa da artelanak dagokien testuinguru sozial eta estetikoan kokatzeko, eta orobat da komisariotza-lanaren oinarrizko elementua. Saio honetan, gaur egungo arte garaikideko museoetako dokumentazio-zentroen egitekoetan, funtzionamenduan eta erronketan sakonduko dugu. Azterketa hori egiteko, Artium Museoaren dokumentazio-proiektua hartuko dugu oinarri.\nElena Roseras Geografia eta Historiako lizentziaduna da, baita Dokumentaziokoa ere, eta bi master egin ditu: Bibliotekonomia eta Informazioaren eta Ezagutzaren Gizartea. Hainbat erakundetan lan egina da, hala nola Sancho el Sabio fundazioan eta Eusko Jaurlaritzako Kultura Ondarearen Zuzendaritzako Liburu eta Liburutegi Zerbitzuan. Gaur egun, Artium Museoaren Liburutegi eta Dokumentazio Prozesuaren ardura du. Artikulu espezializatuak idatzi ditu, eta berrikuntzaren kudeaketarekin eta informazio- eta dokumentazio-zerbitzuekin loturiko argitalpenen koordinatzailea izan da.\nHistoriak eta bilduma. Enrique Martínez Goikoetxea\nArtium Museoaren bildumak nortasun propioa eta izaera berezia ditu, eta gure testuinguruko beste museo batzuekiko osagarria da. 2002ko apirilaren 26an ireki zituen ateak museoak, eta, harrezkero, erakusketa-programa oparoa garatu du, baita kultur ekitaldien agenda betea ere, kultura garaikideari, hezkuntzari eta gaur egungo artearen zabalkundeari loturik. Saio honen gaia Artium museoaren historia, haren jatorria eta sarbide-politikak izango dira, eta euskal arte garaikideko bilduma osoenaren eta Espainiako gaur egungo arte-bilduma adierazgarrienetakoaren parte diren obra ikur batzuk nabarmenduko ditugu, bilduma horri esker bihurtu baita Artium ikusmira artistiko nazionalaren altxor nagusienetakoa.\nEnrique Martínez Goikoetxea Artium Museoko Bildumaren Kontserbatzailea da, eta museo horretan osatu du bere ibilbide profesionala. Arte Ederretako lizentzia eta Arte Garaikideko Kontserbazioko masterra eskuratu zituen, eta Guggenheim Bilbao Museoaren Museistika Arloan lan egin zuen Artium Museoan hasi aurretik. Beste eginkizun batzuez gainera, Aldi Baterako Erakusketen komisarioa izan da 2005 eta 2009 bitartean, eta, gerora, Bildumaren arduraduna. Erakusketen kontzeptualizazioan eta komisariotzan nahiz zentroaren argitalpenetan parte hartu du.\nErakusketan ikusiko dugu elkar. Haizea Barcenilla\nSaio honetan, erakusketek eta museoek artearekin dugun erlazio motan duten eraginari buruz jardungo dugu. Aro garaikidetik aurrera, erakusketa-aretoan gertatzen dira artearen eta publikoaren arteko elkartze gehienak. Espazio horiek naturalizatuta daude kulturari buruzko gure ikuskeran, eta, hala, neutrotzat ditugu; baina esanahiz beteriko tokiak dira, izan, eta narratiba oso zehatzak eraikitzen dituzte. Hala, ikusiko dugu nola eraiki diren erakusketa-metodoen bidez askotariko diskurtsoak, baita horiek zenbaterainoko indarra duten ere kontaketa normatiboak sortzeko nahiz iraultzeko.\nHaizea Barcenilla Euskal Herriko Unibertsitateko doktorea da, eta unibertsitate horretako Artearen Historiako eta Musikako Departamentuko irakaslea. Museologia, komisariotza, arte garaikidea eta genero-ikuspegia ditu ikerketa-ildo nagusiak. Erakusketen komisarioa ere bada; azkenaldiko lanen artean hauek ditu bereziki nabarmentzekoak: Festa Pagana (Universidad Miguel Hernández, Elx) eta Baginen Bagara (San Telmo Museoa, Donostia), Garazi Ansarekin batera komisariatuak. Artikulu zientifikoak ez ezik, arteari eta kulturari buruz idazten du Berria egunkarian, eta Euskadi Irratiko Amarauna saioaren kolaboratzailea da.\nTentsio kolonialak eta azaleratzen ari diren subjektibitateak. Catalina Lozano\nSaio honetan, Latinoamerikako boterearen izaera kolonialaren eta lurralde hartan hainbat artista-belaunaldik herentzia kolonialari aurre egiteko hartutako bideen oinarriak aztertuko ditugu, baina baita kontinentearen historia kontatzean sortzen diren tentsioak ere. Ondoren, arreta jarriko diogu Mariana Castillo Deballen lanari, haren lan-metodologiei eta berak “objektu deseroso” deritzenarekin lan egiteko ikerketa-interesei.\nCatalina Lozano komisario eta ikertzaile independentea da. Haren ikerketa-ildo nagusiak kontaketa txikiak eta kontaketa historiko gailenen berrazterketa dira. Narratiba kolonialak eta naturaren eta kulturaren arteko bereizketa modernoaren dekonstrukzioa izan dira haren komisariotza- eta argitalpen-proiektu askoren abiapuntu, honako hauena, esaterako: A Natural History of Ruins (Pivô, São Paulo), El sauce ve la imagen de la garza de cabeza (TEA, Tenerife), Ganar perdiendo (CentroCentro, Madril) eta Mariana Castillo Deball artistaren Amarantus (MUAC, Mexiko Hiria; Artium, Vitoria-Gasteiz). Berlingo 8. Biurtekoko talde artistikoaren parte izan zen (2014). Orobat izan da Gasworks (Londres) egonaldi-programaren arduraduna, eta arte garaikideko katalogoetarako eta aldizkarietarako idazten du.\nArtium Museoa Bildumaren bisita\nIkastaroa amaitzeko, bisita egingo diogu Museoko bildumari. Ibilbide horretan, askotariko loturak egin ahal izango ditugu museoaren funtsetako artelanen eta astez aste landutako ideia, ikuspegi eta gogoetekin. Bisitariarentzat oro har ikusgai egoten ez den espazio honetan kokatzeak arte garaikideko museoak gaur egungo gizartean betetzen duen tokia birpentsatzera eramango gaitu.\nArtium Museoa Bilduma ondare-funts publiko aparta da, ia 2.400 artelanez osatua. Funts horien corpusak hogeigarren mendeko lanak eta egileak biltzen ditu, berrogeita hamarreko hamarkadatik gaur egunera arte egindako ekoizpenak batez ere. Bilduma\nhonen berezitasunak definitzen du museoaren eginkizuna, funtsezko ekipamendua baita azken hamarkadetan Euskal Herrian garatutako praktika artistikoetara hurbiltzeko. Erakundearen eginkizun programatikoa da ikusgarritasun egokia ematea eta haren ondare-balioa gizarteratzea.\nLorea Alfaroren eta Rafa Castells-en arteko solasaldia\ndo mess with me (Testuinguruak bilduma batetik abiatuta) erakusketa dela eta ospatuko da elkarrizketa hau\nAbenduaren 10ean, ostirala, 18:00etan\nMuseoaren Emanaldi aretoan. Sarrera doa\nToki mugatua. Izen-emateak: 945 20 90 20\ndo mess with me erakusketak, Testuinguruak bilduma batetik abiatuta programaren barruan, Lorea Alfaro artistaren bi bideo aurkezten ditu, <3 S P S <3 BLOOD eta <3 S P S <3 INK, museoaren bildumarako berriki erosiak. Erakusketan Alfaroren lanen sorta bat ere bildu da, horien artean Paski eta Paretara, paper margotuarekin egindako piezak, eta Tú re-post bideoa. <3 S P S <3 (2016-2017) seriea, bi bideoak barne hartzen dituena, erretratu modu garaikide bat da, kasu honetan trap espainiarraren eszenako abeslari ezagun baten erretratua.\nLorea Alfaroren eta Rafa Castells argazkilariaren arteko elkarrizketa biltzen duen argitalpena plazaratu du museoak.\ndo mess with me erakusketa\nMarina Otero arkitektoaren hitzaldia\nEtxepare Institutuak antolatuta\nElkarrizketa: Mariana Castillo Deball\nAmarantus erakusketaren irekiera dela eta, Mariana Castillo Deball artistaren eta Catalina Lozano komisarioaren arteko elkarrizketa ospatuko da.\nAzaroaren 5ean, ostirala, 18:00etan\nToki mugatua. Izena ematea: 945209020\nMuseoa egun honetan 11:00etatik 20:00etara irekita egongo da. Sarrera doan\nJardunaldiak GizaArtea ikerketa-taldeak, EHUko Artearen eta Musikaren Historia Sailak eta Artium Museoak antolatu dituzte.\nHainbat alorretan jorratutako 27 ikerketa-proiektu aurkeztuko dira, besteak beste artearen praktikan, kontserbazioan, historian, hezkuntzan edo museologian.\nMaite Mendez Beiges katedradun eta ikerlariak emango du jardunaldien hasierako hitzaldia\nEuskal Herriko Arte Garaikidearen Museo Artium Museoak, Euskal Herriko Unibertsitateko GizaArtea ikerketa-taldeak eta unibertsitate horretako Artearen eta Musikaren Historia Sailak antolatu dute arte garaikidearen inguruko titulazio amaierako lanak aurkezteko Ikasgeletatik espazio publikora izeneko jardunaldien bigarren edizioa. Jardunaldiak Museoko Emanaldi aretoan izango dira, urriaren 20an eta 21ean, eta Euskal Herriko goi-mailako irakaskuntzan azken ikasturteetan arte garaikidearen inguruan egindako lanen sorta bat ezagutarazteko xedez. Irekiera hitzaldia eta aurreikusitako zazpi saioak streaming bidez jarraitu ahal izango dira Artium Museoaren Youtubeko kanalean.\nIkasgeletatik espazio publikora jardunaldietan, hainbat espezialitatetako ikasleren ikerketa-proiektuak abiarazteko interesak zein izan diren galderari erantzun nahi zaio, arte ederretatik artearen historiara, filosofiara, hezkuntzara, musikara edo ikus-entzunezko komunikaziora, besteak beste, eta, aldi berean, unibertsitatearen, museoaren eta gizartearen arteko loturak jarri nahi dira agerian. Aldi berean, jardunaldiek sorkuntza artistiko garaikidearen inguruko hainbat diziplina eta jakintza-arlotako graduatuen arteko topagune bat izan nahi dute.\nGizaArtea ikerketa taldeko, Artearen Historia Fakultateko eta Artium Museoko kideek osatutako batzorde zientifiko batek hautatu ditu 27 lanak, joan den udaberrian irekitako deialdian aurkeztu zirenen artean. Aurkezpenak 7 mahaitan banatu dira, gaikako kidetasunen araber. Mahai horiek goizeko eta arratsaldeko saioetan egingo dira. Hizlari bakoitzak 20 minutu izango ditu bere lanaren emaitza ezagutzera emateko. Mahai bakoitzak moderatzaile bat izango du. Jardunaldietan publiko gisa parte hartzeko 945209020 telefonoan eman daiteke izena.\nJardunaldi hauetan aurkeztuko diren titulazio amaierako lanen artean sorkuntza garaikidearen inguruko proposamenak daude, praktikaren eta esku-hartze artistikoaren, artearen historiaren, museologiaren, hezkuntzaren, kontserbazioaren eta generoaren ikuspegitik, besteak beste.\nMaite Mendez Beiges Malagako Unibertsitateko Artearen Historiako katedradunak emango du irekiera-hitzaldia, eta bertan aztertuko du nola aldatu diren Avignongo andereñoak koadroaren irakurketa kritikoak mendean zehar, artearen historiaren teoriak eta perspektibak bata bestearen atzetik zetozen heinean. Maite Méndez Artearen historia eta teoria genero-ikuspegitik aztertzen espezializatutako ikertzaile nabarmena da. Jardunaldien egitarauan, gainera, parte-hartzaileek bisita gidatua egingo dute museoko bildumaren erakusketara, Zeru bat, hamaika bide erakusketara.\nPrograma osoa Jaitsi liburuxka Prentsa oharra (pdf)\nArte garaikidearen inguruan egindako titulazio amaierako lanak aurkezteko bigarren jardunaldiak\nUrriaren 20an eta 21ean, asteazkena\nArtium Museoaren Emanaldi aretoan\nAntolatzaileak: Artearen Historia eta Musika Saila UPV/EHU, GizaArtea Ikerketa Taldea UPV/EHU, Artium Museoa\n'Paraíso' pelikularen proiekzioa eta aurkezpena, bere zuzendariekin\nMaddi Barber eta Marina Lameiro zuzendarien Paraíso pelikularen estreinaldia eta erakusketaren irekiera dela eta, Artium Museoaren Emanaldi aretoak proiekzioa hartuko du zuzendarien hitzaldi batekin batera, proiektu honen jatorria eta garapena azaltzeko.\nParaíso pelikularen proiekzioa eta solasaldia Maddi Barberekin eta Marina Lameirorekin\nUztailaren 2ean, 18:00etan\nEmanaldi aretoa. Toki mugatua\nParaíso. Maddi Barber, Marina Lameiro. Z aretoa\nAntonio Ballester Moreno artistarekin solasaldia\nAntonio Ballester Moreno artistaren Norberak eraikitzea. Pieza solteak. Jolasa eta esperientzia erakusketa dela eta, artistak hitzaldi bat emango du, proiektuaren jatorria eta garapena azaltzeko.\nAntonio Ballester Morenorekin solasaldia\nEkainaren 25ean, 18:00etan\nErakusketa aretoa zabalik egongo da 11:00etatik 20:00etara, etengabe\nNorberak eraikitzea. Pieza solteak. Jolasa eta esperientzia\nPaperetik hitzera. Caniche argitaletxea: Inorako bidaia\n1. orrialdea (guztira 33)


—Joko krudelak: 1—\nAmak askotan erran zidan mutiko tzar horiekin ez jostatzeko, gaiztekeria baizik ez zutela buruan, bide txarrean eramanen nindutela goiz edo berant. Atx, hemen pareta, zer kaska bildu dudan! Egia da ainitzetan biziki gaiztoak izan direla enekin; aldi bat arropa guziak xehakaturik itzuli nintzen etxera... Zer ez nuen bildu aitarekin!\nKasu, hemen ezkina, etxera joateko eskuin, beharrik ez baita inor kalean tenore honetan! Nork ukan du ideia lehenik joko horren egiteko? A bai, arotzaren semeak, buru gorri madarikatu debrua, ez du besterik gogoan, beti gerla ta gerla! Joan den aldean makil ukaldi izigarri bat eman zidan kaskoan erranez aleman pito bat nintzela... Odola ikusirik haatik, gelditu zen.\nHark eta bere anaiak tortura gaiztoenak pentsatzen dituzte; behin gaztigutzat, bare puska bat eman zidaten jateko, zortzi egun eri egon nintzela ondotik.\nEtxeko ataria! Ez dakit zer botako diodan amari, segur naiz zai dagoela; baina zer zozokeria halere, ontsa gorde nintzen, nork daki nola harrapatu nauten; zer debru pasatu zaie burutik ene hori egiteko!\n— Hor hintzen?\n— Ama, begiak zilatu dizkidate, ez dut minik batere...


erabili.eus/ Bikoizketarako irizpideak finkatzen (XII)\nHemen zaude: Sarrera » Sare-aldizkariak » Iritzi-muinetik » Bikoizketarako irizpideak finkatzen (XII)\n2008-01-11 / 07:00 / Asier Larrinaga Larrazabal HIZKUNTZA\nBikoizketako hizkerari buruzko orrietan sarri baino sarriago aztertzen ditugu bizidunen izenak. Izan ere, naturaren gaineko dokumentaletan hainbat eta hainbat espezie azaltzen dira, eta bakoitza hamaika bider aipatzen da, zuzenean eta zeharka. Horrek zehatzak izatera behartzen gaitu. Oraingo orri honetan gamelu, aligatore eta kaimanen izenez aritu gara. Lurraz kanpokoei zelan deitu ere aztertu dugu, oraingoz halakorik aurkitu ez den arren. Publizitateari ere egin diogu tarte bat, produktu batzuen izenek arazoak ematen dituzte eta.\nGameluak eta kaimanak\nNaturaren gaineko dokumentaletan bizidunak modu bitan aipatzen dira. Batzuetan izen orokor bat erabiltzen da, talde bereko hainbat bizidun biltzen dituena. Beste batzuetan, izen zehatza erabiltzen da, dena delako bizidunari bakarrik dagokiona.\nCamelus generoari dagokionez, izen orokor gisa «gamelu» erabiliko dugu euskaraz, eta generoaren espezie biak bereizi beharra dagoenean, honela jokatuko dugu.\nlat.: Camelus dromedarius\nlat.: Camelus bactrianus\ning.: Bactrian camel\ngazt.: camello bactriano\nfr.: chameau de Bactriane\neusk.: gamelu baktriar\nDokumentaletan, honelako testuak ager daitezke.\nBi gamelu espezie daude, dromedarioa eta baktriarra. Dromedarioek pisu handia dute, ostikoka eta muturka hasten dira, eta hozka egiten dute beren hortz handiekin. Horregatik, zelatu egingo ditugu, gizakiarekin harremana izatera ohitzeko. (Krokodilo ehiztariaren egunerokoak II - 24)\nUgaztunetatik narrastietara aldatuta, Alligatoridae familian multzo bi bereizten dira: aligatoreak eta kaimanak. Aligatoreak Estatu Batuetan eta Txinan bizi dira. Kaimanak, Erdialdeko Amerikan eta Hego Amerikan.\nBide batez, esan dezagun Australian ez dagoela ez berezko kaimanik, ez berezko aligatorerik. Steve Irwin krokodilo-ehiztariak bere Australia Zoo ezagunean dauzkanak berak eraman zituen Estatu Batuetatik. Beraz, aligatoreak eduki dauzka, eta hala esango dugu Irwinen dokumentaletan.\nlat.: Alligator mississippiensis\ning.: American alligator\ngazt.: aligator americano\nfr.: alligator du Mississippi\neusk.: Mississippiko aligatore\nlat.: Alligator sinensis\ning.: Chinese alligator\ngazt.: aligator chino\nfr.: alligator de Chine\neusk.: aligatore txinatar\nlat.: Paleosuchus palpebrosus\ning.: Cuvier's dwarf caiman\ngazt.: caimán enano\nfr.: caïman nain\neusk.: kaiman nano\nlat.: Paleosuchus trigonatus\ning.: smooth-fronted caiman\ngazt.: yacaré Coroa\nfr.: caïman hérissé\neusk.: kaiman kopetadun\nlat.: Caiman yacare\ning.: yacare caiman\ngazt.: yacaré negro\nlat.: Caiman crocodilus\ning.: spectacled caiman\ngazt.: caimán de anteojos\nfr.: caïman à lunettes\neusk.: kaiman betaurrekodun\nlat.: Caiman latirostris\ning.: broad-snouted caiman\ngazt.: yacaré overo\nfr.: caïman à museau large\neusk.: kaiman muturzabal\nlat.: Melanosuchus niger\ning.: black caiman\ngazt.: caimán moreno\nfr.: caïman noir\neusk.: kaiman beltz\nBikoizketan Lurretik haragoko gaiak azaltzen direnean, tonua ezberdina izaten da dokumentaletan eta fikzioan. Dokumentaletan, ikuspegi zientifikotik heltzen zaio gaiari, eta fikzioan, berriz, irudimenaren eta fantasiaren aldetik.\nHartara, dokumentaletan «extraterrestrial» / «extraterreste» azaltzen denean, euskaraz «Lurraz kanpo(ko)» edo «Lurretik kanpo(ko)» esapideetara joko dugu.\nFor the last thirty-five years, scientists have been scanning every star in the sky for signs of alien life. It's called SETI –the Search for Extraterrestrial Intelligence. And they're still doing it today.\nAzken hogeita hamabost urteotan zientzialariek izarrak banan-banan aztertu izan dituzte, ea inon bizi-zantzurik ote dagoen. Gaur egun ere, horretan dihardute SETI izeneko egitamuan: Lurretik kanpo izaki adimendunak bilatzen. (Espazioa 02)\nBatzuetan, beste aukera batzuk ere badaude: «Lurraz kanpoko zarata» = «zarata kosmiko»; «Lurraz kanpoko biologia» = «exobiologia»... Dena dela, kontzeptuok teknikoegiak dira, eta oso bakanka erabiltzen dira dokumentaletan.\nFikzioan, Lurretik kanpokoa izaki berde antenadunekin egoten da lotuta. Izakioi deitzeko, hitz bat baino gehiago erabiltzen da gure inguruko hizkuntzetan, eta euskaraz ere hitz bat baino gehiago erabil dezakegu:\ning.: alien, extraterrestrial\ngazt.: alienígena, extraterreste\neusk.: alien, alienigena, Lurraz kanpoko / Lurretik kanpoko\ngazt.: marciano, -a\nfr.: martien, -enne\nModak aldatu egiten dira, eta sasoi bateko «ilargitarrak», «artizartarrak» eta abar leku barik geratu dira egungo fikzioan.\nNatsumi: Zer da hau?\nFuyuki: Alien bat; zer, ba!\nNatsumi: Baina gure hizkuntza egiten du. (Keroro 01)\nFuyuki: Ikusten dudanez, zuk ere Lurraz kanpoko lagun bat duzu. (Keroro 02)\nProduktu batzuek euren izenean agertzen dute fabrikatzailea zein den. Horrelako izenek osagai bi izaten dituzte: fabrikatzailearen deitura eta produktuari dagokion hitz espezifiko bat, ordena horretan.\nIragarkien euskarazko bertsioan, izenok bere hartan errespetatuko ditugu: «Kaiku Active», «Vicks Vaporub», «Bacardi Breezer», «Ford Fiesta»...\nBatzuetan beste osagairen bat eransten zaio izenari, eta katea korapilatu egiten da: «Nuevo Opel Astra GTC», «nuevas toallitas Dodot Sensitive»...\nEuskaraz beste aukera batzuk pentsa daitezke («Astra GTC, Opel berria», «Sensitive, Dodoten zapi berriak»), baina baztertu egingo ditugu, eta «[ fabrikatzailea ] + [ produktua ]» multzoa bere horretan errespetatuko dugu.\nNuevas toallitas Dodot Sensitive; las toallitas que cuidan.\nDodot Sensitive zapi berriak, zaintzeko zapiak.\n2008-01-14 / 09:09 / Pruden Gartzia\nAizu, eta zergatik ez "extralurtarrak"? Zerbait dago "extra-"-ren kontra?\n2008-01-15 / 07:04 / Asier Larrinaga\nHiztegi Batuak «estrapolatu» eta «estrapolazio» dakartza. Iduri du Euskaltzaindiak estra- hobesten duela, eta extra- (x-duna) baztertzen. Iduri du, gainera, Euskaltzaindiak ez diola bidea alderik alde ireki nahi estra- atzizkiari. Horren ustean, hobeto arituko ginateke «eskolaz kanpoko jarduerak» esango bagenu, «jarduera estraeskolarrak» esango bagenu baino.\nHortik aurrera, ez da, ba, «alien» oso hitz polita eta konnotazioz betea?\nAukera bat besterik ez\n2008-01-15 / 09:12 / Pruden Gartzia\nOndo ulertu badizut:\na) Euskaltzaindiak ez du "extra/estra-" aurrizkiari buruz deus esan.\nb) Baina zuk zeuk bai, zuk zeuk badiozu, zuk zeuk erabaki bat hartu duzu: "extra/estra-" kanpora.\nZinez, uste dut ulertzen dudala zure arazo profesionalak eta guztiz errespetatzen dudala zure aukerak. Uste dut ere horretaz froga bat baino gehiago eman dudala. Ez dudana ulertzen da zure aukera estilistikoak (kasu honetan ez du ematen besterik) Euskaltzaindiaren bidez zuritzeko ahalegina.\n"Extra-" ez zaizula gustatzen? Bada, oso ondo. Baina arazo estetiko hutsetan autoritate-argudioa erabiltzea ez zait iruditzen egokia. Martxa horretan alabarentzat nobioa aukeratzeko eskubidea ere baduzula irudituko zaizu.\nBide batez: "x"-aren afera horrek eztabaida luze xamarrak eragin izan du euskal munduan, jakina denez. Jakina denez ere, arazo asko ditugu oraindik testu asko euskaraz idazteko, eta arazo asko izaten jarraituko dugu denbora luzez. Eta batzuen (zu barne?) euskara "plano" horren aukera, aukera bat besterik ez da.\n2008-01-15 / 10:11 / Asier Larrinaga\nPruden adiskidea ni zirikatu nahian bide dabil, eta ni, konturatuta egonda ere, hor noa, zezena trapu gorrira bezala.\nEuskaltzaindiak bai esan du zerbait: extra- baztertzekoa dela, eta, mailegatzekotan, estra- forma mailegatu behar dugula (1984ko uztailaren 27ko erabakia).\nTxikikeria hori gorabehera, uste dut garrantzitsuena beste hau dela: Euskaltzaindiak bide bat erakusten du Hiztegi Batuan, eta euskara-erabiltzaileok "irakur" dezakegu bide hori, onartutako eta baztertutako formez ohartuaz, hobespenak aintzat hartuaz...\nSaia gaitezen naturaltasunez jokatzen\n2008-01-15 / 13:21 / Pruden Gartzia\nAsier, ez nuen erabaki hori ezagutzen, nire bi mezuak boteprontoan idatzi ditut, inon ezer kontsultatu gabe. Horren berri izan banu, ziur egon zaitez nire lehen mezuan hori aipatuz abiatuko nintzela.\nDena den, susmoa dut zeuk ere erantzuna boteprontoan idatzi zenuela, kontua sakon aztertu gabe... eta gero, hor etorri da Euskaltzaindiaren erabaki hori guztia "garbitzera".\nEuskaltzaindiak, jakina, nire erabateko begirunea du eta, erraz ulertuko denez, niretzat ez da batere erosoa haren erabakien gainean baloraziotan hastea.\nBaina, beharbada, hori ez da arazoaren bukaera, hasiera baizik, alegia, susmoa dut euskaltzale gehienontzat (guztiontzat?) ez dela erraza izaten Euskaltzaindiaren erabakiak baloratzea. Naturaltasuna falta zaigu kontu hauetaz lasai hitz egin ahal izateko, normaltasunez, inor minduta, desafiatuta edo lekuz kanpo geratzen ari dela sentitzeko beldurrik gabe. Beste hark esan zuen bezala, dantzan egin ahal izatea inor zapaltzeko (edo zapalduak izateko) beldurrik gabe.\nHainbeste eta hainbeste kosta izan zen batasunera heltzea, ezen orain badirudi beldur garela kristalezkoa iruditzen zaigun teilatu bati (gu guztion teilatuari!) harrika hasteko.\nEta ez. Euskararen gaineko eztabaiden muina ezin da izan Euskaltzaindiaren "jurisprudentzia"-ri interpretazio gutxi-asko distiratsuak-edo egitea. Ez da ona inorentzat, ezta Euskaltzaindiarentzat berarentzat ere, nire uste apalean.\nSaia gaitezen naturaltasunez jokatzen, normaltasunez. Begirunea aurresuposatu behar zaigu, edo gaizki gabiltza. Eta neurriz joka dezagun, neurriz. Baina hitz egin dezagun.\nDena den, kontu honetaz uste dut neuk dagoeneko nahikoa eta sobera esan dudala, eta bertan utziko dut.


Afrika ezinbestekoa Ahots berriak, genero berriak - Nafarroako Filmoteka\n"Ahots berriak, genero berriak" izenburuarekin, azken urteetan Afrikako kontinentean nagusitzen doan berrikuntza zinematografikoaren esparruan murgilduko da publikoa. Afrikako zinematografiak nazioarteko dinamikoenak eta oparokoenak izatera iritsi dira.\nAfrika ezinbestekoa elkarteak Afrikako sormenaren indarra erakusten duten 40 pelikula baino gehiago ekarri ditu Nafarroara azken 14 urteetan, eta oraingoan ere zikloa berak antolatu du. Oraingoan hautatutako filmak oso garaikideak dira egindako une, formatu eta gaiengatik. Film luzeak zein laburrak eskainiko dira, komedia, thriller eta melodramen bitartez, eta, formatu esperimentalera gerturatuta, prestakuntzako kontakizunetan sartuko gara: krimen antolatuak botereko dinamika orokorrak agerian jarriko ditu, identitatea bilatzeko historiak, adiskidetzeko premia eta memoriari buruzko hausnarketarako narratibak kolonialismoak zauriak irekita utzi dituen kontinentean. Hori guztia etengabe berriz sortzen ari den gazteria erabat bultzatzeko. Horren bikaintasuna nazioarteko mailako hainbat jaialditan onartua izan da; esate baterako, Berlinen, Durbanen, New Yorken edo Granadan.\nCarey McKenzie zuzendaria, Tendeka Matatu ekoizlea eta Hegoafrikako Enbaxadako ordezkari bat izango ditugu, emanaldietarako gonbidatu ospetsu gisa. Haiekin eta zikloa programatzen duen Beatriz Leal Riesco zuzendariarekin, Nafarroako Filmotekaren aretoa egungo hiri-eremuko Afrikara irekitako leiho bilakatuko da. Kontinente harrigarria da komunikatzeko gaitasunagatik, eta han gailenera iritsitako sormen artistikoak pantailak gainditu ditu.\nZikloa Beatriz Leal Riescok aurkeztu eta zuzentzen du. Ikertzailea, irakaslea, komisarioa eta zinema espezializatuko kritikaria da Afrikako, Europako eta Ekialde Ertaineko zinema garaikideetan. NYC-eko African Film Festivaleko programatzailea da, eta EL PAíS, Secuencias, Cinema Journal, Asymptote eta Okayafrica bezalako argitalpenentzat idazten du.\nAzaroaren 6a, ostirala, 20:00\nAzaroaren 13a, ostirala, 20:00\nAzaroaren 20a, ostirala, 20:00etan.\nAzaroaren 27a, ostirala, 20:00


AIR Wro Talks jardunaldiak Wroclaw-en: hirietako kulturaren sustapena hizpide | Etxepare Euskal Institutua\nAIR Wro Talks jardunaldiak Wroclaw-en: hirietako kulturaren sustapena hizpide\nMartxoaren 28 eta 29an AIR Wro Talks jardunaldien laugarren edizioa egingo da Poloniako Wroclaw hirian. Jardunaldi hauek kultura, artea eta hezkuntza dute hizpide, eta bertan Europa osoko adituak elkartu ohi dira hitzaldi eta jardueretan parte hartzeko. Etxepare euskal Institutuko zuzendari Irene Larraza mahai-inguru bateko partaide izango da.\nBi eguneko ekintza-programa honek hiri europar garaikideetan kultura eta artearen sarbidea erraztea eta hirien arteko lan harremanak bultzatzea ditu helburu. Bi egunetan, goizeko 9etan hasi eta gauera arte iraungo du programazioak, jarduera artistiko banarekin amaituz: 28an Piotr Damasiewicz bakarlariaren kontzertu batez gozatzeko aukera izango da, eta 29an, berriz, Dominika Kulczyńska ikusizko artistaren “Migratory Species” erakusketaz.\nMartxoaren 28ko programazioaren baitan, Etxepare Euskal Institutuko zuzendari Irene Larrazak mahai-inguru batean hartuko du parte. Who Promotes Greenland? The Role and Tasks of National Institutes of Culture in the 21st Century (Nork sustatzen du Groenlandia? XXI mendeko Kultur Institutu Nazionalen rola eta eginkizunak) du izena arratsaldeko 17:00etan egingo den jarduerak, eta bertan, Larrazaz gain, beste bi Kultur Erakundeetako ordezkarik hartuko dute hitza: Danimarkako Kultur Institutuko Joanna Tamborska zuzendariak eta Varsoviako Kultur Foro austriarreko zuzendari Rupert Weinmann-ek.\nMahai-inguru horretan jorratuko diren gaien artean, lehenik, erakunde bakoitzaren eginkizunaren aurkezpen labur bat egingo du partaide bakoitzak; ostera, XXI mendean erakunde horien papera zein den edo izan beharko lukeen eztabaidatuko dute; horrez gain, Europako eskualde eta nazio txikien kulturak nola sustatzen diren aztertuko dute; eta, azkenik, Groenlandiaren kasuan zentratuko dira: Europaren muga kontinentaletik at dagoen herrialdea izaki, bere eta bera bezalako herrialde eta eskualdeen sustapena nola egiten den aztertuko dute. Karolina Bieniek, Art Transparent – Contemporary Art Foundation erakundeko zuzendaria mahai ingurua gidatzeaz arduratuko da.


Thais Villas - Wikipedia, entziklopedia askea.\nFraga, 1974ko urriaren 2a (45 urte)\nÒscar Dalmau (en)\nThais Villas Aribau (Fraga, Huescako probintzia, 1974ko urriaren 2a) espainiar kazetari bat da. Santi Villas kazetariaren arreba ere bada. Òscar Dalmau kataluniar irrati esatari eta telebista aurkezlearen bikotea da.\nIkus-entzunezko komunikazioan lizentziatua, Thaisek hainbat hedabidetan lan egin du, tartean El programa de Ana Rosa (Telecinco), Abierto por la mañana (Telemadrid), 4 i acció (TVE Catalunya) edo Última sessió (Barcelona Televisió). Punto Radio, COM Ràdio, RAC 1 eta Catalunya Ràdio irrati kateetan ere kolaborzatzailea izan da. Marie Claire aldizkarian ere kolaborazioak egin izan ditu.\n2006. urtetik aurrera La Sexta kateko El Gran Wyoming umoristak aurkeztutako El Intermedio saioan erreportajeak egiten ditu.\nOrriaren azken aldaketa: 23 apirila 2020, 18:59.


Kanadak droga psikodelikoak osasun mentala tratatzeko erabiltzea onartu du — Gaztezulo\nKanadak droga psikodelikoak osasun mentala tratatzeko erabiltzea onartu du\nKanadak droga psikodelikoak osasun mentala tratatzeko erabiltzea onartu du Agintari iparramerikarrek LSD, MDMA eta psilozibina sustantzien erabilera onartu dute egoera kritikoan dauden pazienteak artatzeko. Halaber, hainbat erakunde zientifikok, tratamenduetan, hauen eraginkortasuna baieztatu dute, batez ere trauma ondoren estresaren eta depresio zorrotzaren diagnostikoetan. https://www.gaztezulo.eus/albisteak/kanadak-droga-psikodelikoak-osasun-mentalak-tratatzeko-erabiltzea-onartu-du https://www.gaztezulo.eus/albisteak/kanadak-droga-psikodelikoak-osasun-mentalak-tratatzeko-erabiltzea-onartu-du/@@download/image/Captura de pantalla 2022-01-27 a las 7.59.22.png\nAgintari iparramerikarrek LSD, MDMA eta psilozibina sustantzien erabilera onartu dute egoera kritikoan dauden pazienteak artatzeko. Halaber, hainbat erakunde zientifikok, tratamenduetan, hauen eraginkortasuna baieztatu dute, batez ere trauma ondoren estresaren eta depresio zorrotzaren diagnostikoetan.\nOraindik, zientzia komunitatean eztabaida ugari daude erabakitzeko ea osasun mentaleko pazienteekin dorga psikodelikoak erabiltzea onuragarria ote den. Dudak duda, Kanadak hauen erabileraren aldeko ekintza burutu du.\nBerriki, herrialdeko Osasun Ministerio Federalak momentuko arautegia aldatu du, beste batzuen artean, LSD, MDMA eta psilozibina bezalako sustantziak onartzeko. Medikuek, droga hauek kasu larrietan edo potentzialki hilkorretan aplikatuko lituzkete, beti ere, ohiko tratamenduek funtzionatu ez dutenean, ez direnean egokiak edo eskuragarri ez daudenean.\nAgintariek adierazi dutenez ebidentzia zientifikoak onura terapeutikoak babesten ditu. Araudia aldatzearekin batera droga hauen erabilera justifikatzeko aurkeztu beharreko baldintzak eta eman beharreko pausoak ere zehaztu dira. Hainbat ikerketa eta txosten akademikok begi onez ikusten dute drogra psikodelikoak medikuntzan erabiltzea. Londreseko Imperial College-ek dioenez, psilozibinarekin lagundutako psikoterapiek depresio zorrotzeko pertsonetan eragin positibo gehiago dituzte antidrepesiboak hartzen dituztenekin alderatuta. Aldi berean, Nature Medicine-eko zientzialari talde batek baieztatu du MDMA, trauma osteko estresaren tratamenduan eraginkorra dela,\nTorontoko osasun saretik (Field Trip deitutakoa) komunikatu bat partekatu dute erabakiaren inguruan. Bertan diote "aurrerapen pozgarria" dela, baina aldaketa hauek oraindik ez dutela medikuntza orokorrera sarbiderik, ministerioko dokumentu ofizialak dituen murrizketak direla eta.


“Ikerketa feministagoa behar dugu” - ZientziaEus\n2020/03/06 Galarraga Aiestaran, Ana - Elhuyar Zientzia Iturria: Elhuyar aldizkaria\nArg. Irati Romero Garmendia\nBila zebilela, Global training beken berri izan zuen. “Berez, lan-munduan sartzeko dirulaguntzak dira, baina, begiratu, eta ikusi nuen Bordelen bazela talde bat minbizia ikertzen. Eskaera egin, eta hartu egin ninduten”.\nEta zientzia horretan oinarritzen dela dio: “sormenean eta ideiak elkar trukatzean. Hierarkizazioak, aitzitik, komunikazioa zailtzen du. Bestalde, emaitzek ere berehalakoak izan behar dute. Ikuspegi matxista da:behartuta zaude azkar eta asko argitaratzera, eta hori kalitatearen aurka doa. Izan ere, denbora hartu behar da pentsatzeko zein den galdera, zeri nahi diogun erantzun, eta, horrela, gainera, baliabideak hobeto bideratzen dira”.\nOrdizian jaio zen, 1990an. Biologiako lizentziatura, eta Biologia Molekularra eta Biomedikuntza masterra egin ditu Euskal Herriko Unibertsitatean. Azken urteetan gaixotasun zeliakoaren genetika ikertzen aritu da, eta 2019an doktoretza bukatu zuen alor horretan. Egun, glioblastoma ikertzen doktoretza ondorengoa egiten ari da Bordelen.


Orrialde Nagusia |Gasteizko Aireportua | Aena\nJarduera komertzialak jarduteko ordutegitik kanpo 2020/10/28\nKontsultatu aireportuan dagoen jarduteko ordutegitik kanpo jarduera komertzialetarako eskaera egiteko prozedura.\nJarduteko ordutegitik kanpo hegaldi komertzialak egitea eska daiteke, ostiral eta larunbatetako jarduteko ordutegia amaitu eta ondoko bi orduetarako eskatuz gero.\nHorretarako, izapide hauek egin behar dituzu:\nBete hemen Word formatuan edo PDF formatuan deskarga dezakezun formularioa.\nFormularioaren eremu guztiak beterik dituzunean, eskatzen den jarduera egin aurretik eta betiere aireportuarenjarduteko ordutegiaren barruan igorri behar duzu honako posta-helbide elektroniko honetara: VITCEOPS@aena.es\nBidalitako eskaeraren erantzuna, onartu edo ez onartu izanarena, itxaron behar duzu. Eskaeraren onarpena eskabidean adierazi dituzun bideen bidez iritsiko zaizu.\nAena-k jarduteko ordutegi barruan egiten diren jarduera komertzialetan aplikatzen diren tarifak aplikatuko ditu ordutegitik kanpo egiten diren hegaldi komertzialetan.\nHome gas aireportua\nOngi etorri Gasteizko Aireportura\nAutobus linea aireportua eta Gasteizen artean\nTaxi zerbitzuak aireportura iristeko\nGozatu aparkalekurik erosoenaz, erreserbarik gabe eta erabat doan.\nIbilbideak eta airelineak


Elena Ramirez: "Donostia errenta altukoentzako hiri bihurtu nahi dute" - Gipuzkoako Hitza\nElena Ramirez: “Donostia errenta altukoentzako hiri bihurtu nahi dute”\n2022, ekainak 17 Albisteak, gipuzkoa, Gizartea 323\nBerrogei auzo elkarte eta herri mugimenduk baino gehiagok deituta —Bizilagunekin plataforma, Herritarren Harrera Sarea, Bilgune feminista, Ancora, Altza XXI herri ekimena, Egia Bizirik auzo elkartea…—, manifestazioa egingo dute bihar Donostian. “Etxebizitza larrialdia, hiriaren ekonomia eredu prekarizatzailea, kalearen merkantilizazioa eta masifikazioa, elitizazioa, hirigintza politika, ondare arkitektonikoaren suntsiketa eta hiri antolamendurako plan orokorraren negoziazio prozesua” salatu nahi dituzte. Araba parketik abiatuko dira, 18:00etan. Elena Ramirez Bizilagunekin plataformako kidearen esanetan (Bartzelona, 1991), hainbeste eragile batzea “arazoaren garrantziaren erakusgarri” da.\nBerrogei auzo elkarte eta herri mugimendu inguruk deitu duzue larunbateko manifestaziora. Aurrez ere bazegoen elkarlan bat zuen artean?\nBada denbora bat elkarrekin hiri ereduaren inguruko lan batzuk edo ekinbide batzuk lantzen hasi ginenetik. Iaz, adibidez, etxebizitzaren inguruko manifestazio bat egin genuen. Eragile bakoitzak bere esparruan lan egiten du, baina bildu gara uste dugulako oso garrantzitsua dela indarrak batzea eta aldarrikatzea Donostiako hiri ereduak gero eta ondorio kaltegarriagoak sortzen dituela gure bizitzetan; hainbeste kolektibo izateak laguntzen du arazoaren tamaina edo larritasuna ikusten.\nDonostia berreskuratu, hiri eredua aldatu! leloa jarri diozue manifestazioari. Zer esan nahi duzue horrekin?\nArazo berberak hainbat adar ditu: Donostia errenta altukoentzako hiri bihurtu nahi dute, sektore ekonomiko jakin batzuk aberasteko. Eremu askotara iritsi da eredu hori: eragina du ondare natural eta historikoan, ondare arkitektonikoan, hiriaren azpiegituretan, etxebizitzan… Eremu guztiak sektore eta eredu ekonomiko batzuen esku utzi izana oso eragin kaltegarria izaten ari da herritarren bizitzetan, eta hori adierazi nahi dugu lelo horrekin.\nHainbat arazo aipatzen dituzue manifestaziorako egin duzuen deialdian: “Hiriaren elitizazioa, kaleen masifikazioa, etxebizitza larrialdia…”. Gehientsuenek dute zuzeneko eta zeharkako lotura turismoarekin. Zer eskatzen duzue turismoaren sektoreari lotuta?\nTurismoa sektore ekonomiko indartsua da hiri honetan, eta ikusten dugu ez zaiola mugarik jarri oraindik; kontrakoa, ate guztiak irekitzen zaizkio, gero eta indar handiagoa izateko. Uste dugu sektore ekonomiko horrek gure bizitzak prekarizatzen dituela: lan esplotazioa dago, espazioa pribatizatzen du, oso erasokorra da eremu naturaletan… Turismoarena ez da gure ongizatea bermatzen duen sektore bat, eta Donostian gero eta indartsuagoa dela ikusten dugu. Iritsi da muga jartzeko ordua.\nTurismoa sustatzearen garrantziari lotuta erabiltzen diren argudioetako bat da enplegua sortzen duela.\nZalantzan jarri behar da hazkundearen ideia, eta hasi behar gara indartzen herritarren ongizatea bermatzen duten sektoreak. Egia da hirian lanpostu asko daudela turismoari lotuta, baina pentsatu behar dugu ea ekonomia horretan oinarritzea nahi dugun; hau da, lanpostu mota horietan. Ikusi behar da zer baldintzatan lan egiten den sektorean eta eredu turistiko hori zer punturaino den onuragarria hirian bizi garenontzat, ez bakarrik sektorearen atzean dauden gutxi batzuentzat.\nZuen eskaeren harira, zer-nolako harremana duzue Donostiako Udalarekin? Ba al dago elkarlanik?\nEz dugu harreman handirik. Uste dugu botere publikoek hiria herritarrentzat pentsatzeari utzi diotela, eta erabaki asko interes ekonomiko pribatuak asetzera bakarrik daudela bideratuta. Beraz, aipatzekoa da guk aurre egin nahi diogun hiri eredua ez dela udalarena bakarrik; inbertsoreak, tokiko eta kanpoko enpresak, eta hedabide batzuk ere horren sustatzaileak dira.\nLangabezia tasari, per capita errentari, kriminalitate tasari eta bestelako datu batzuei erreparatuta, bizi kalitate handiko hiritzat jo ohi da Donostia. Bat egiten duzue uste horrekin?\nGuk ikusten duguna da gero eta elitizatuago dagoela hiria, eta kopuru horietan ez dira agertzen kalean bizi direnak, beren etxeen balioa handitu eta alokairua ordaindu ezinik auzotik alde egin behar izan dutenak… Datuen atzean zer errealitate dauden ere begiratu behar da.\n“Elitizazio” hori hiri osoan igartzen duzue edo auzo batzuetara mugatzen da?\nAskotan pentsatzen dugu auzo bakoitzak bere arazoak eta lanketak dituela, eta manifestazioan aldarrikatuko dugu hemen arazo bat dugula eta arazo horrek auzoen logika gainditzen duela. Pentsatu behar dugu kolektiboki nola aurre egin, dinamika orokor batekin; azkenean, Parte Zaharrean gertatzen dena Intxaurrondora ere iristen delako, edo Antiguan gertatzen dena, Txominera. Auzoetan gertatzen diren gauza batzuk ehunekotan neurtzea zaila da: harreman sareak daude, sare komunitarioak, bizimoduak, hiri proiektuak… Eta hori guztia mantentzea oso beharrezkoa da, herritarron ongizatearen parte delako.


Andra Marin, Romon, Algortan, Aldapan, Hezetasunan, Neguri Langilen, Areetan, Santa Anan, Portu Zaharrean... Getxoko auzo guztietako jaien antolaketan oinarrizkoa eta ezinbestekoa izan da eta izan behar da auzo desberdinetako jai batzordeek egiten duten lana.\nHerri ekimenez sortzen dira, taldeak eta gazteak antolatzen dira euren auzoetan jai herrikoiak antolatzeko. Auzotar guztiei aisialdi eta jai egun batzuk eskaintzeko asmoarekin euren lan eta denbora borondatez jartzen dute, eta urtez urte oztopo berriak topatzen dituzten arren hor segitzen dute, herri honentzako aberastasuna sortzen.\nGetxon jaiak antolatzeko dugun eredua altxorra da, zaindu beharreko altxorra. Jakin badakigu ez dela denon gustukoa, eta seguru gauzak hobetzeko dituela, baina altxorra da. Herritarren ekimen, antolaketa eta auzolanaren eredua, jarraitu beharreko eredua.\nPandemiak jaiak kendu zizkigun 2020. urtean, eta badirudi 2021. urtean ere ez dugula jairik izango. Egoera honetan ere, euren izateko arrazoia kolokan jarri denean auzo desberdinetako jai batzordeek eta Getxon osatzen duten Jai Batzordeen federazioak euren ardura eta heldutasuna erakutsi dute. Egoera ulertu eta gizarte osoaren ongizatearen alde egin dute eta aldi berean euren eredua aldarrikatu dute.\nEspero dezagun 2022. urtean gauzak bere onera etortzea, beraz, eta egoera honen aurrean honako akordio proposamena luzatzen diogu osoko bilkura honi:


Eusko Jaurlaritzak premiazko prozedura abiatu du Basaurbe eta Markixanako araztegien lursailak desjabetzeko - Aiaraldea.eus\nErredakzioa 2018-08-01 15:36 Ingurumena Aiaraldea\nHedabideek jakinarazi dute Eusko Jaurlaritzako Ingurumen Saila urgentziazko prozedura baliatzen ari dela uraren saneamendua bermatuko duten azpiegiturak eraikitzeko. 2,4 milioi euro gastatzea aurreikusi du erakundeak.\nNerbioi ibaian isuriak ekiditu nahi dituzte egingo dituzten lanekin, besteak beste./ aiaraldea. | Ikusi handiago | Argazki originala\nEusko Jaurlaritzak ekin dio premiaz desjabetzeak egiteari, behar dituen 320.000 metro karratu eskuratzeko. Horrekin Markixana eta Basaurbeko araztegiak egiteko espazioa lortuko du, baita kolektoreak ezartzeko ere Amurrion, Laudion, Orozkon eta Luaiondon.\nHedabideek aipatu dute 7.653 metro karratu besterik ez dituztela behin betiko desjabetuko. Gainerakoak behin-behinean erabiliko dituzte. Orozkon izango dute eragin handirik eragiketa horiek, 84.600 metro karratu hartuko dituzte eta.\nGuztira, 375 lursail dira; 365 Araban eta 110 Bizkaian. Gehienak jabe pribatuenak dira, udalek soilik 36 dauzkate, eta Eusko Jaurlaritzaren esku uztea erabaki dute jadanik.


Pedro Miguel Etxenikek Espartaco filma aurkeztuko du Euskadiko Filmategian\n“Gustukoena” emanaldien bigarren saioa izango da otsailaren 25ean, osteguna, 19:00etan, Tabakalerako zinema aretoan.\nPedro Miguel Etxenike fisikaria izango da “Gustukoena” emanaldien bigarren saioko protagonista. Fisikariak Espartaco –Spartacus- (Stanley Kubrick, 1960) filma aukeratu du. “Gustukoena” egitasmoan, euskal gizarteko pertsonaia ezagunek haien film gogokoena edo zine ikusle gisa zirrara sorrarazi diena aukeratzen dute. Kasu honetan, Euskal Herriko Unibertsitateko (EHU) katedradunak Espartaco –Spartacus- (Stanley Kubrick, 1960) aukeratu du. Stanley Kubrick-ek zuzendutako filma zinematografiaren klasiko bat bilakatu da dagoeneko.\nEspartaco –Spartacus- (Stanley Kubrick, 1960) Howard Fast-en eleberrian dago oinarrituta eta haren protagonistak Kirk Douglas, Laurence Olivier, John Gavin, Jean Simmons, Charles Laughton, Peter Ustinov eta Tony Curtis dira. Film honek lau Oscar sari jaso zituen 1961ean: bigarren mailako aktore onenari –Peter Ustinov-, arte eta eszenografia zuzendari onenari, argazki onenari eta jantzitegi onenari.\nPedro Miguel Etxenike da “Gustukoena” emanaldien bigarren saioko gonbidatua, Iñaki Gabilondoren ondoren (Matar un ruiseñor filma aurkeztu zuen abenduaren 22an). Etxenike Donostia International Physics Center (DIPC) Fundazioaren presidentea eta Euskal Herriko Unibertsitateko (EHU) katedraduna da Materia Kondentsatuaren Fisikan.\nFilma jatorrizko bertsioan proiektatuko da gaztelaniazko azpitituluekin eta sarrerak (3,5 euro) salgai daude dagoeneko Tabakalerako informazio puntuan. 18:30etik aurrera leihatilara agertzen diren 25 urtez azpiko lehenedabiziko 25 gazteek doako sarrera izango dute haien NANarekin ziurtatzen badute ez dituztela oraindik 25 urteak bete.


Mikel Zubizarreta: PARA ESCONDER SU INCAPACIDAD MIENTEN Y DIFAMAN\nPublicado por Mikel Zubizarreta en 14:53\nApolitic 16 de septiembre de 2012, 21:01\nDana erdaraz!! Zuek ez al zineten udaletxeko testu denak euskaraz eskatzen zenituztenak??\nedo, testua ez dezue azkoitin hidatzi?? agian Bilbon?? Sabin etxeko "adituak" idatzi al dute??\nUrduri zaudete!! Oso urduri, eta zuek bakarrik dakizue zergatik!!!\nhori bai, Herritarrak egia meresi dugu.\nMikel Zubizarreta 17 de septiembre de 2012, 10:28\nNere Blog honetan idatzi edo jarri ditudan 90 iritzi artikuluetatik zenbat jarri ditut erderaz ?\nAzken egunotan, gai honi buruz, bai Diario Vasco, bai Gara egunkarietan irakurri ditudan iritziak ere erderaz izan dira.\nBaina zuk badakizu hau ez dela arazoa, kontua da gauzak esaten direnean, datuak eman behar direla eta datu hauek errealak izan behar dutela, ez iritziak.\nKasu honetan ere, beti bezala, ala gertatu da.\nUrduritasunik bat ere ez, baina bai idatzi edo esaten dena egia izan behar denaren iritzia.\nGai honi buruz udaletxean izan genuen azken bilera aurreko asteko Ostegunean izan zen (Azkoitia Lantzeneko Administrazio Kontseilua). Bilera 18.00tan\nhasi eta 22.30tan amaitu zen. Hainbat gai jorratu genituen, Oñederko zabortegia eta bertako lixibiatuen gainean eta egokiak iruditu zitzaizkidan gaietan, eta ala dagokit, aldeko botoa eman genien Bilduko kideei, nahiz eta bertan aurkeztu ziren dokumentazio gehienak erdera hutsean jasoak izan.\nBatere urduri ez zaudetela? Ustet arazo hau azkoitiar guztiok urduri egoteko modukoa dela...\nEgindako analitiketan berun eta molidebno indize altuak beheko kapetan eman ditu, aspaldi botatakotan, ez oraingo betelanetan. Nik espero nuen ez zenutela ezer jakingo, ez da eta erreza izango kontrolatzea , baino ikusita dena nola ukatzen duzuen eta gainera besteei errua bota, kontrolatzerakoan akatsen bat egin ote dezuen aukera guztiz baztertuz, zuen baimenarekin bota zela dena pentsatzen hasi naiz...\nEtzion erreza hemen ezer ulertzeik. Urte askotan attu diñau aurrekuk gaizki egin debela,.... ta oiñ beste batzuk daudenin depuradorie arrapau debela etzakiñat zer bota debela bertederun,... noren eskutan dao herrixe ???\nAnónimo 19 de septiembre de 2012, 0:09\nHau zuen iritzi bat dek... Gustako zitean egixe zein dan jakittie.\nNik uste herri honek etzula merezi bere mendixetan zikin pile hau botatzeik. Ez al dezute ba herrixe hainbeste matte??Ze onura ekarri zizkok honek?? Urte luzetan herrixek pagakoun hipoteka latza!!\nMikel Zubizarreta 19 de septiembre de 2012, 19:56\nEgia dek askotan batek gauza bat eta besteak beste gauza bat esaten degula eta herritarrak nahastu ere egiten ditugula. Argi dagoena da, azkenean, datuek erakutsi behar dutela gauzak nola dauden eta ez baten eta bestearen iritziek (askotan ezjakintasunetik eta beste batzutan manipulaziotik datozelako).\nZabortegiari buruz berriz, ez dakit zein herrik merezi duen zer. Azpeitiarrak ere urte askotan ibili dira Azkoitiko basurak Azpeitira eramaten ditugula aurpegiratzen. Merezi ote dute Azpeitiarrek, duten zabortegia??\nKontua da garai hartan, siderurgia eta fundizioko enpresek behar berezi bat zutela, funditzen zen txatarraren hondinak kudeatzeko. Momentu hartan bi bide zeuden, bata kudeaketa hau ez egitea eta empresa guzti hauek ixtea (Azkoitiko, Azpeitiko eta inguruko beste hainbat herritako famili asko langabezian utziz) eta bestea, hondakin hauen kontrol publikoa bermatuz zabortegi bereziak irekitzen uztea.\nKudeaketa Publikoa Eusko Jaurlaritzak egin izan du beti, bere konpetentzi zuzena delako, eta bere garaian, zabortegia ireki zutenak, egun dagoen lekuan egiteko eskaera egin zuten.\nHainbat eta hainbat zabortegi daude Gipuzku eta Euskal Herrian zehar hondakin ezberdinak kudeatu ahal izateko, kontua da, kudeaketa hori ONDO egin behar dela eta zabortegiak irekitzen dituzten enpresa ezberdinei, legeak definiturik dituen neurriak betetzea exijitu behar zaiela. Azkoitian orain arte horrela egin dela argi daukat, hemendik aurrera, badirudi, kudeaketa hori Eusko Jaurlaritzak asumitzeko asmoa duela. Ikusiko dugu !!\nIlario 20 de septiembre de 2012, 9:23\nMikel, egixe esagoiat, oin arte hik esandakuen fede pixket banian, ta espero diat artikulu hau besten batek idatziko ziala, ze bestela gezurretero ederra einde hao eure. Lengun alkatik eta eman zeben hitzaldire jun nitxian, ta han garbi gerau huan, katatan azaldu dan txarrikexe ez tala Bildukuk udalin daudenekue. Erretratuk ta dana erakutsi zitxiaben demostratzeko nungo katak zien, ta gañea notaxukin jun hittuan katak ettea, gero hori dana konfirmau ahal izteko. Ordun, ba kontuz ibili hai hire blog hontan jartzettuken artikulukin, ze oingun behintzet gezurretan ai zeatela garbixe dek ta hire kontra etorri leikeik!\nNik ustet onartzie besteik ez zaizuela geratzen Oñederren kixton txerrikexe ein tzenutela, ta zintzo, herrixei barkamena eskau gutxinez!\nAupa Mikel,Anonimo berriz\nGarai hartan Azkottiko udalak erabaki bat hartu zian maioriz. Erabaki horri etzizkoat buelta gexo eman nahi..Erabaki tristie,tamalez.\nGauzie dek, askok dakigula garai hartan bertedero horren ardurie zaken enpresiek, etzittula benetan guri saldu ziguten bezela tratatzen hondakin hauek..\nUrratei aldea jun dan edozeinek zakik, hautsek tratatzeke zinta transportadora batetik nola botatzen zien lurrea ta gero tapau.. Horri tratamentue hotsein baleike..Ta beste irregularidade mordo bat.\nHori dek benetan amorrue emateiguna, gure osasune hain"a la ligera" hartzie. Nik uste holako bertedero batek kontrol zorrotzaue euki ber tzula.\nTa histori dana alde batea utzite, uste diat, oiñ gauzek hobeto ein ber ditteula daukeun marroiekin.\nUtzi alde batea partidismuk eta enfrentamentuk ta ein lana batea gure ondorengun herentzixe eztaxen kaka pillo bat izen.\nEspero diat dana argitukoala ta irregularidade haue danan responsabliek herrixek ezautzie.\nEskerrikasko hire interesagatik ta erantzuteatik.\nMikel Zubizarreta 21 de septiembre de 2012, 18:06\nMikel Zubizarreta 21 de septiembre de 2012, 18:07\nGustatzen ziztek eman dittuken argumentuk eta guztiz ados.\nNik ez diat sekula, zabortegia kudeatu duen enpresa defendatuko, bakoitzak berea, hau da, egin duen kudeaketan gauzak gaizki egin baditu, arduraz joka dezala, noski!! Nik, momentu guztietan, enpresa horren aktibitatea martxan egon den garaian, udaletxeak eraman duen kontrola defendatzen det.\nNahiz eta ez tokatu (Jaurlaritzak egiten baitzion jarraipen zuzena), ardura genuelako eta kezka berezi bat genuelako, udaletxeko aurrekontuetatik ordainduta, Tekniker enpresa kontrataturik izan genuen urte askotan, kudeaketaren kontrola eraman zezan. Enpresa honek, hilero hilero txosten bat bidaltzen zigun udaletxera eta 4 urtetan behintzat ni neu Ingurumen zinegotzi izan nintzelako (aurretik ere bai), Ingurumen komisiora eramaten nituen txosten hauek oposizioan zeuden taldeek ere jakin zezaten gauzak nola zeuden.\nTeknikerrek parametro asko neurtzen zituen bertan; Lixibiatuak 3 tokitan, airearen kalitatea, lurraren kalitatea, etab. Honetaz aparte, Urola ibaian ere muestrak jasotzen zituen filtraziorik zegoen jakiteko, eta momentu baten, zabortegi azpiko lurretan sondeo batzuk ere egin zituen lixibiaturik pasatzen zen jakiteko. Kontrol hau, esan bezala, Jaurlaritzak, bere kabuz egiten zituen analitika eta jarraipen frogetatik aparte.\nHobeto egin zitekeela?? Agian bai, baina garai hartan teknikoen arabera eta noski, guk politikoki, genituen erreminta guztiak erabili genituen kontrol zuzena eraman ahal izateko.\nBat nator zurekin gai hau ez dela alderdikeriaz jokatzeko gaia esaten duzunean, ze horrela ez dugu ezer lortuko, herritarrak nahastea besterik.\nAurreko batean ere esan nuen, egiten diren proposamenak egokiak badira, NI ALDE. Adibide garbia dugu azken Azkoitia Lantzenen aurkeztu ziren proposamenei aldeko botua eman genion ( aktan agertzen da ).\nNI ERE AZKOITIN BIZI NAIZ, NIRE FAMILIA ERE HEMEN BIZI DA. EGIN DITZAGUN GAUZAK ONDO, ETA HORRETAN, NIRE LAGUNTZA GUZTIA IZANGO DUTE.\nAnónimo 21 de septiembre de 2012, 12:47\nUrduritasunik batere ez? Ez dakit nik Azkoitin bizi garen inor lasai egoteko modun gauden...\nAzaldu diren berun eta molidebno indize handiak beheko kapetan dira, zabortegikoak, ez betelanetakotan, notario aurrean ikusi zenez. Nik pentsatu nahi nuen zuek jakin gabe botako zirela tratatu gabeko hondakin horiek denak, ez da erraza izango dena kontrolatzea, baino zuen erantzunak ikusita, erru guztia besteei botaz, akats bat egin ote zenuten aukera guztiz baztertuz, zuen oniritziarekin egin zela dena pentsatzen hasi beharko dugu...\nMikel Zubizarreta 21 de septiembre de 2012, 18:09\nEz nijoa gai honekin asko gehiago luzatzera. Bakoitzak badaki zein garaietan zer egin duen. Garaian garaikoak eta\nardurak ere berdin. Insinuazioak ez didate ezertarako balio eta gainera ez dute ezer aportatzen. Insinuazio "interesatuak" gutxiago !!!!\nGai honi jrraipen pixket egin dixot ta ......Pello, non zaude azke urte honetan ????\nAitor Larrañaga 27 de septiembre de 2012, 9:41\nA bai? Jarraipena? Ze jarraipen? Ondo iruitze zait azken urte hontan jarraipena ein izena, baño gai hau dezente lenuokue da, ta harrittu etten nau esatezun bezela jarraipean ein baldimaxozu, Pelloatik galdetzie. Ze azken urte hontan, gai horri zegokixonin behintzet argi asko laga du udalak ze ein deben. Ze gexo ein ber tzeben ba? Zure jarraipenin urte batzuk lenuo inplikaute eon dinau etteko moduko dudaik ez al tzaizu sortu?\nPNV: Ez takit asko, baño ezerre etten ez tila ai, gestionatzen ez takibela... besteik etzeate esaten ai, haxek etten ai diena plazaratzen ai dien bittertin. Zuei gustako zatzute o ez, baño etten ai die. Zuek ai al tzeate hori esatiez aparte beste zeozertan? Ze nola ez tan Axkottiko kontue bakarrik. Zueke ikixitteko diskurtso bat esan besteik ez ote zuten sospetxie hartzen hasitte nao.\nMikel Zubizarreta 29 de septiembre de 2012, 14:45\nJarraipena egin diogu bai lehen eta bai orain.\nLehen Jaurlaritzarekin batera zituzten datuak aztertuz eta udaletxetik bertatik ere TEKNIKER enpresarekin hilero egiten ziren analitika eta azterketekin. Momentu honetan badirudi Jaurlaritzak hartu behar izan duela lixibiatuen gaia bere esku. Zergatik ??


Justizia feminista eta prozesu kolektiboen beharra | Iritzia | Berria\nOlatz Dañobeitia Ceballos eta Joana Etxano Gandariasbeitia - Foro Sozialeko Lantalde Feminista\nMakina bat hilabete dira Foro Sozialeko Lantalde Feministatik justiziaren inguruko gogoetari bueltaka hasi ginela. Hori dela eta, 2019. urtearen hasieran, Justizia Feminista Mintegia izeneko gogoeta prozesua zabaldu genuen beste feministekin batera, eta Durangon egin ziren Euskal Herriko V. Jardunaldi Feministetan ponentzia bat aurkeztu genuen.\nOrain, 2017ko Nik Sinisten Dizut: emakumeen egia aitortu ekimena eta 2019an justizia feministaz hausnartzeko sortutako euskarriak zabaltzeko asmoz, webgunea ireki dugu: justiziafeminista.eus. Bertan, geure ekimen propioez gain, eraikuntzan dagoen genealogia baten erakusgarri diren beste esperientzia kolektiboak ere jasoko ditugu.\nHori dela eta, arreta handiz jarraitzen ditugu gure jendartean auzi honen inguruan sortzen diren prozesu, gatazka eta gogoetak. Gaude justizia feminista eraikitzeko premia zauri moduan irekitzen zaigula aldiro. Dela emakumeon aurkako askotariko indarkeriarekiko legitimazio diskurtso eta sententziak entzuten ditugun bakoitzean; dela gure bizitzek —minek, zauriek, iritziek— balio ez dutela begibistan geratzen zaigun aldi guztietan; dela indarkeria gauzatu dutenak goraipatu eta babesten direnean. Dela gero eta zabalagoak diren esparruetan eraso matxisten aurkako protokoloak martxan ipini eta kontraesankorrak, zailak eta konplexuak diren bideei ekiten diegun bakoitzean; dela egiturazko arazo sozial, kultural, politiko eta ekonomiko hau jarrera punitibistez konpontzeko tentaldia dugunean.\nMugimendu feministak metatu duen esperientziak erakusten du indarkeria matxistak jasan dituzten eta horren salaketa formala egitea erabaki duten emakumeei babesa eskaintzea baino gehiago, justizia sistemak emakumeen arrisku eta zaurgarritasun egoera areagotzen duela. Gainera, egungo justizia sistemak errudunaren zigorra kokatzen du erdigunean, erantzukizun kolektiboa, biktima babestea eta berarekiko elkartasuna bermatzea lehentasuntzat hartu gabe.\nHaatik, justiziaren helburuak hauxe behar luke izan: egindako minaren aitortza eta erreparazioa, eta, horrekin batera, berriro ez gertatzeko bermea. Ildo horretatik, zigorraren logika, eta bere adierazpen nagusia den kartzela barne, kolokan jartzen duen eztabaidari ekin behar diogu.\nIzan ere, egia soilik uler daiteke gertaeraren aitortza sozialki partekatzeko prozesu baten barnean ulertzen baldin badugu, alegia, gertatutakoa sozialki onartzen baldin bada. Zoritxarrez, egun, egia instituzionalak edo judizialak du sinesgarritasun osoa. Guri, aldiz, erantzukizunaren inguruko hausnarketa interesatzen zaigu, ez hainbeste legearen arabera delitua den ala ez, baizik eta ekintzek egindako mina erreparatzeari begira, eta ez bakarrik maila indibidualean, baizik eta ikuspegi kolektiboan eta erantzukidetzan oinarrituta.\nHorregatik, justizia prozesu bezala ulertu eta bere dimentsio kolektiboa aldarrikatu nahi dugu. Justizia, banatzen den zerbait baino gehiago, eraikitzen den zerbait delakoan gaude, eta, beraz, subjektu ezberdinen parte hartzea eta tresna ezberdinak (materialak, kulturalak...) izatea eskatzen dituen prozesua. Justizia erakundeetatik kanpo kokatzen badugu, pertsona guztiek parte har dezakegun espazioez hausnartu dezakegu. Eta horrek guztiok interpelatzen gaitu: trapu zikinak ezkutatu nahi dituztenak eta etxean garbitu nahi dituztenak, baina baita zakarrera botata dena konpontzen dela uste dutenak, eskuak garbitu nahi dituztenak edo mendekuan tematzen direnak. Gure ustez, eskuak zikintzea halabeharrezkoa da. Hortaz, bide berriak eta askotarikoak ibiltzeko ardura dugu, horiek guztiak beraien artean osagarri modura ulertuz eta ez kontrajarri edota ordezkagarri gisa. Justizia injustizia sortu eta banatzen duten erakundeen esku soilik uztea akatsa litzateke, erakunde publiko guztien erantzukizuna komunitate lanak ordezkatzea litzatekeen legez, edota jendarte osoaren ardura emakumeon —edo feministen— bizkar uztea litzatekeen bezala.\nBide berri horiek jorratzen ari dira herri eragile eta mugimendu feministatik abiatu diren ekimen asko zein sortu dituzten tresnak; izan protokoloak, izan emakumeen eskubideen tribunalak, aitortza eta erreparazio ariketa herritarrak, egia eraikitzeko herri ekimenak, edo mindutako emakumeen arteko elkartasun eta babes sareak. Lerro hauetan, tresna horiek guztiak perfektuak zein osoak ez direla jakinda ere, aldarrikatu nahi ditugu, ausartak izan behar baitugu mundu-bizitza antolaketa berriak asmatu ahal izateko.\nARTIKULU HAU HONAKO HAUEK ERE SINATU DUTE: Arantza Urkaregi, Mari Luz Esteban, Maite Barreña, Amaia Zufia eta Nagore Larrazabal.


Argitaratua: 2021-02-27 13:38\n1976an sortu eta 1988an desegin zen Itoiz Mutrikuko musika talde entzutetsua. Tarte horretan, 70eko hamarada bukaera aldera, Elgoibarren ere jo zuten, Pelousse diskotekan, eta aurrez, Itoiz izena hartu aurretik berbenetan ere ibili ziren Indar Trabes izenarekin.\nJulen Zabaletari buruzko argazki erakusketa gaur zabalduko dute\nArgitaratua: 2021-02-26 12:24\nOtsailaren 14an bete zituen Julen Zabaleta 'Yulen' marrazkilariak 100 urte, eta horren harira, bere bizitzari buruzko ‘Yulen 100 urte’ argazki erakusketa antolatu dute Udalak eta Ongarri Argazkilari Taldeak elkarlanean. Erakusketa otsailean zuten inauguratzekoa, baina bertan behera utzi behar izan zuten ekitaldia, Elgoibar eremu gorrian zegoelako.\nFinantzaketa kolektiborako kanpaina hasi du Jone Arriolak, ‘Larrugorritan’ seriearen lehen atala grabatzeko\nArgitaratua: 2021-02-25 19:57\n'Larrugorritan' fikziozko seriearen lehen atala grabatzeko diru-bilketa kanpaina hasi dute Jone Arriola elgoibartarrak eta haren lantaldeak (itsulapikoa.eus). Eta finantzakeraekin lotuta berri on bat ere jaso dute "Batera kultur proiektuak elkarrekin" izeneko diru-laguntza deialdian aukeratu dituzten hiru proiektuetako bat baita 'Larrugorritan'.\nElgoibarko Udalak 700.000 euro eman zituen 2020an kulturarako\nArgitaratua: 2021-02-24 15:55\nElgoibarko Udalak 699.430 euro jarri ditu herriko kultur jarduerak sustatzeko. “Elgoibar guztion artean eraikitzen dugu eta 2020an agerian gelditu da lankidetzaren garrantzia”, zabaldu du Udalak eta “eragileekin elkarlanean” jarraitzeko konpromisoa agertu du.\nKoronabirusaren gakoak: Adenobirus txertoak\nArgitaratua: 2021-02-24 13:08\nEuropak onartu zituen lehenengo txertoak RNA mezularian oinarritutakoak izan ziren. Orain, adenobirusetan oinarritutakoak ere baimendu dituzte. Nola funtzionatzen dute? Ana Galarraga Elhuyarreko zientzia dibulgatzaileak azaldu du.\nOraindik eskuragai daude Puro Relajok Elgoibarren emango duen kontzerturako sarrerak\nKoronabirusaren gakoak: Genero ikuspegia\nAitor Etxeberriaren erakusketa, Eibarren\nJulen Zabaleta: “Igarri gabe etorri zaizkit 100 urteak, entretenituta egon naiz orain arte”\n100 urte, milaka irudi\nKoronabirusaren gakoak: Non da gripea?\nJone Arriola: “Emakumearen figurari jartzen dizkioten filtroak kendu eta benetako emakumea erakutsi nahi izan dut”\n‘Tartalo’ antzezlana domekan, Herriko Antzokian


Zuzeneko lehenengo diskoa atera dau Olatz Zugastik - bizkaie.biz\nZuzeneko lehenengo diskoa atera dau Olatz Zugastik\nBizkaie! 2019-10-25 10:14 Musikea\nOrion emondako kontzertuaren grabazinoa dakar lan bikotxak.\nEstudioko lau disko argitaratu ditu, bakarka, Olatz Zugastik, eta Orion zuzenean izeneko honetan (Kantaita Enea), norabidea aldatu dau, zuzenekoa aterata. Maiatzaren 4an Orion emondako kontzertuaren grabazinoa da disko bikotx barria. Zugastiren alboan, Ander Ederra (gitarrea), Amaiur Cajaraville (baxua), Ander Zulaika (bateria) eta Gratxiña Lertxundi (tekladua, flauta eta ahotsa) egon ziran oholtzan egun haretan.\n2015ean, Ur goiena, ur barrena diskoa plazaratu eta gero, ekin eutsan Olatz Zugastik zuzenekoei. Ordura arte, estudioko diskoak plazaratuak zituan bakarka, baina oholtza ganean beti Benito Lertxundiren taldearen parte lez agertzen zan. Hortaz, lau urtez zuzenekoetan ibili eta gero, bide horren lekukotasuna daukie orain Zugastiren zaleek.\nHalandabe, hasierako asmoa ez zan izan zuzeneko diskoa ateratzea. Bere ibilbideko kantu esanguratsuen bildumea argitaratzeari bueltak emoten ebilen Zugasti, baina teknikariek Orioko kontzertua grabau eben, beste askotan egiten daben legez. Grabazino hori berrikusten egoala konturatu zan hor baegoala diskoa egiteko material ona, emonaldi biribila izan zalako eta publikoak be ondo erantzun ebalako.\nBenito Lertxundik hartu dau diskoa editetako ardurea. Kontzertu osotik kantu bakarra kendu dau, ez ebalako ganerakoen mailakoa urten. Danetara, beraz, 19 abesti dakarz Orion zuzenean lanak. Gehienak, Olatz Zugastik berak sortutakoak dira, baina badagoz Benito Lertxundiren errepetoriokoak zein kantu tradizional batzuk be.\nProiektu barria aurkezteko kontzertuak emongo ditu hurrengo hileetan Olatz Zugastik. Hitzordu batzuk zehaztuta dagoz dagoeneko, horreetako bat Bilboko BBK Salan, abenduaren 4an. Biharamunean Hernanin izango da, eta zezeilaren 23an, Donostiako Victoria Eugenia Antzokian.


Noticias | Buy Urdaibai - Part 3\nZabaldu dituzte Aritzatxu hondartza, Arriboleta eta Talape\nAgrede a un hombre con un cuchillo de cocina en Gernika\nGautegiz Arteagan, Morgan eta Mundakan mendi martxan egingo dituzte\nBUSTURIALDEKO HITZA/ Domekan baselizaz baseliza ibilaldiak egingo dituzte Gautegiz Arteagan eta Morgan. Mundakan, berriz, Urdaibaiko itsasadarra zeharkatu eta Ibarrangelu ingurutik egingo dute ibilbidea.\n‘Rock & Band’ kontzertua joko dute Segundo Olaetako ikasleek\nBUSTURIALDEKO HITZA/ Gaur (ekainak 20), Gernika-Lumoko Segundo Olaeta musika eskolako bandek Rock & Bandkontzertua joko dute, San Juan Ibarra plazan, 22:00etatik aurrera. Artur Sustatxa zuzendariaren gidaritzapean joko dute kontzertua.\nSukarrieta pone en marcha su nuevo consultorio médico\nDEIA//Con consulta de Medicina y de Enfermería, acerca la asistencia que hasta ahora se hacía en Mundaka\nIbarrangeluk jai giroan murgilduta jarraituko du datozen egunetan\nBUSTURIALDEKO HITZA/ Joan den asteburuan hasi ziren Ibarrangeluko Gorpuzti jaiak, baina benetako ospakizunak bihartik (hilaren 19a) aurrera egingo dituzte hango herritarrek.\nDantza erakustaldiak egingo ditu Ross Dantza Taldeak asteburuan\nBUSTURIALDEKO HITZA/ Gernika-Lumoko Ross Dantza Taldeko kideek ikasturte amaierako dantza erakustaldia eskainiko dute, zapatu-domekan.\nEl PNV se propone devolver “la esperanza de un Bermeo pujante” liderado por Aritz Abaroa\nDEIA/ Abaroa se marca como reto lograr que el municipio ofrezca las oportunidades de “vivir, trabajar y disfrutar” en él\nBUSTURIALDEKO HITZA/ Hamahirugarren urtez, Txistu Alardeak Bermeoko Artza frontoia soinuz jantziko du zapatuan. Hala, 20:00etatik aurrera, 60 bat musikarik eskainitako doinuez gozatzeko aukera izango du frontoira bertaratzen denak.\nDEIA/ Abortuaren legeari planto izenburupean, gaur hasi eta ekainaren 22an amaituko dira Bermeoko Sareginek antolatutako jardunaldiak. Hitzaldia, filmen proiekzioa, dokutertulia eta erakusketa izango dira datozen egunotarako elkarte feministak eskainiko dituen ekimenak.